               EURÓPSKA KOMISIA
            V Bruseli2. 4. 2019
            COM(2019) 165 final
            Odporúčanie
            ROZHODNUTIE RADY,
            ktorým sa dopĺňajú smernice na rokovania o rozvojovom programe z Dauhy, pokiaľ ide o viacstranné rokovania o pravidlách a záväzkoch v oblasti elektronického obchodu

               DÔVODOVÁ SPRÁVA

               1.KONTEXT NÁVRHU

               •Dôvody a ciele návrhu

                  Dňa 13. decembra 2017 na jedenástej Konferencii ministrov Svetovej obchodnej organizácie (WTO) prijalo 70 členov WTO spoločné vyhlásenie o elektronickom obchode
                     1
                   s cieľom začať informatívnu činnosť zameranú na budúce rokovania WTO o obchodných aspektoch elektronického obchodu.

                  Európska únia (EÚ) jednoznačne podporovala informatívnu činnosť, ktorá sa počas roku 2018 uskutočnila v rámci WTO. Informatívna činnosť bola transparentná a otvorená pre všetkých členov WTO a zaoberala sa všetkými obchodnými aspektmi elektronického obchodu, ktoré predložili zúčastnení členovia.

                  Po úspešnom ukončení informatívnej činnosti v decembri 2018 potom 76 členov WTO vrátane EÚ potvrdilo 25. januára 2019 svoj zámer začať rokovania WTO o obchodných aspektoch elektronického obchodu
                     2
                  . Zúčastnení členovia potvrdili, že sa budú usilovať o dosiahnutie ambiciózneho výsledku, ktorý bude vychádzať z existujúcich dohôd a rámcov s účasťou čo najväčšieho počtu členov WTO. Uznali jedinečné príležitosti, s ktorými sa členovia vrátane rozvojových a najmenej rozvinutých krajín, ako aj mikropodnikov a malých a stredných podnikov stretávajú a výzvy, ktorým čelia v súvislosti s elektronickým obchodom, a zaviazali sa, že ich zohľadnia. Napokon potvrdili svoj zámer pokračovať v nabádaní všetkých členov WTO k účasti, aby sa ďalej zvyšovali prínosy elektronického obchodu pre podniky, spotrebiteľov a svetové hospodárstvo.

                  Rokovania o elektronickom obchode by sa preto mali uskutočňovať počas viacstranných stretnutí v rámci WTO a mali by zostať transparentné a otvorené pre všetkých členov WTO, ktorí sa k nim rozhodnú pripojiť. Zúčastnení členovia môžu na začiatku alebo v neskoršej fáze rokovacieho procesu WTO predložiť na rokovanie akýkoľvek návrh týkajúci sa obchodných aspektov elektronického obchodu.

                  V rámci rozvojového programu z Dauhy (DDA) dostala Komisia od Rady poverenie na rokovania na úrovni WTO týkajúce sa okrem iného obchodu so službami, uľahčenia obchodu, ako aj postupnej liberalizácie obchodných pravidiel
                     3
                  . Vzhľadom na to, že elektronický obchod tvorí neoddeliteľnú súčasť spôsobu obchodovania so službami a tovarom
                     4
                  , existujúce poverenie sa vzťahuje aj na nové rokovania WTO o obchodných aspektoch elektronického obchodu, pretože rokovania o elektronickom obchode patria do oblasti obchodu so službami, uľahčenia obchodu a postupnej liberalizácie obchodných pravidiel
                     5
                  . Preto sa nové rozhodnutie Rady poverujúce na začatie rokovaní podľa článku 218 ods. 3 Zmluvy o fungovaní Európskej únie (ZFEÚ) nevyžaduje.

                  Aj keď elektronický obchod nie je novým bodom programu WTO
                     6
                  , viacstranné rokovania o obchodných aspektoch elektronického obchodu by potenciálne mohli mať široký záber a mohli by sa zaoberať viacerými témami, ku ktorým má EÚ vnútorné právne predpisy, ako aj konkrétnymi obavami, najmä pokiaľ ide o cezhraničné toky údajov a audiovizuálne služby, a osobitnými prioritami. V dôsledku toho Komisia s cieľom presnejšie vymedziť rokovania odporúča Rade, aby pre rokovania WTO o elektronickom obchode prijala osobitné smernice na rokovania.

                  Cieľom navrhovaných smerníc na rokovania je zabezpečiť, aby sa EÚ mohla zapojiť do rokovania o akomkoľvek aspekte elektronického obchodu navrhnutom zúčastnenými členmi WTO počas rokovaní pri úplnom dodržiavaní acquis vrátane rámca pre ochranu osobných údajov a politických rozhodnutí EÚ v obchodných rokovaniach.

                  Pre EÚ je cieľom rokovaní zlepšiť svetový elektronický obchod, uľahčiť činnosť podnikov vrátane mikropodnikov, malých a stredných podnikov, posilniť dôveru spotrebiteľov v online prostredie a vytvoriť nové príležitosti na podporu inkluzívneho rastu a rozvoja. V záujme dosiahnutia ambiciózneho výsledku s účasťou čo najväčšieho počtu členov WTO by pravidlá a záväzky mali členom poskytovať primeranú flexibilitu.

                  Najpravdepodobnejším výsledkom rokovaní WTO o elektronickom obchode je súbor pravidiel WTO, ktoré sa môžu členovia následne a jednostranne rozhodnúť priradiť k svojim existujúcim listinám záväzkov v rámci WTO.

               •Súlad s existujúcimi ustanoveniami v tejto oblasti politiky

                  Uvedené ciele sú v súlade so Zmluvou o Európskej únii (ZEÚ), v ktorej je zakotvené, že EÚ by mala „povzbudzovať integráciu všetkých krajín do svetového hospodárstva aj prostredníctvom postupného odstraňovania prekážok v medzinárodnom obchode“
                     7
                  .

                  Európska rada na svojom zasadnutí v dňoch 28. – 29. júna 2018 poverila Komisiu, aby sa usilovala o modernizáciu WTO v záujme dosiahnutia týchto cieľov: 1) aby sa WTO stala relevantnejšou a lepšie sa prispôsobovala meniacemu sa svetu a 2) aby fungovala efektívnejšie. Ústredným pilierom tohto procesu je modernizácia normotvorných činností WTO, ktorá je jedným z hlavných cieľov rokovaní o elektronickom obchode.

                  Dňa 18. septembra 2018 Komisia predložila koncepčný dokument
                     8
                   o modernizácii WTO. V súvislosti s posilnením normotvornej funkcie WTO Komisia okrem iného zdôraznila, že je potrebné, aby WTO riešila prekážky brániace digitálnemu obchodu. Zdôraznila, že „[…] stanovenie disciplín týkajúcich sa digitálneho obchodu je dôležité na odstránenie neopodstatnených prekážok obchodu elektronickými prostriedkami, na zaručenie právnej istoty pre podniky a na zaistenie bezpečného online prostredia pre spotrebiteľov. […] nové disciplíny by sa mali vzťahovať nielen na obchod so službami, ale mali by platiť pre všetky hospodárske sektory“.

                  Európska únia vo svojich rokovaniach o voľnom obchode systematicky predkladá ambiciózne regulačné disciplíny týkajúce sa telekomunikačných služieb, ako aj digitálneho obchodu. Smernice na rokovania, ktoré boli navrhnuté pre rokovania WTO o elektronickom obchode, sledujú taký istý prístup, aký EÚ uplatňuje vo svojich dohodách o voľnom obchode (body 10 až 12 prílohy).

               •Súlad s ostatnými politikami Únie

                  Disciplíny, ktoré navrhla EÚ v rámci dvojstranných rokovaní, ako aj tie, ktoré môže EÚ navrhnúť v rámci WTO, vychádzajú z právnych predpisov EÚ týkajúcich sa vnútorného trhu v oblasti digitálneho obchodu a telekomunikačných služieb a sú s nimi v plnom súlade.

                  Navrhované smernice na rokovania potvrdzujú, že akékoľvek pravidlá alebo záväzky odsúhlasené Európskou úniou by mali byť v súlade s právnym rámcom EÚ (bod 9 v prílohe).

               2.PRÁVNY ZÁKLAD, SUBSIDIARITA A PROPORCIONALITA

               •Právny základ

                  Článok 207 ods. 3 a 4 prvý pododsek v spojení článkom 218 ods. 3 a 4 ZFEÚ.

                  Podľa článku 207 ods. 3, ak sa majú prerokovať dohody týkajúce sa spoločnej obchodnej politiky, Komisia predloží odporúčania Rade. Takéto rokovania vedie Komisia po porade s osobitným výborom vymenovaným Radou na pomoc Komisii pri vykonávaní tejto úlohy a v rámci smerníc, ktoré jej Rada môže adresovať.

                  V článku 218 ods. 3 ZFEÚ sa stanovuje, že Komisia predkladá odporúčania Rade. Rada je splnomocnená prijímať rozhodnutia poverujúce na začatie rokovaní a podľa článku 218 ods. 4 ZFEÚ môže adresovať vyjednávačovi smernice a určiť osobitný výbor, po porade s ktorým sa musia viesť rokovania.

                  Pokiaľ ide o rokovania WTO o elektronickom obchode, Rada už schválila začatie rokovaní a vydala smernice určené Komisii týkajúce sa obchodu so službami a uľahčenia obchodu, ako aj postupnej liberalizácie obchodných pravidiel v rámci WTO, ktoré sa vzťahujú na obchodné pravidlá a záväzky týkajúce sa elektronického obchodu (pozri oddiel 1). Pre presnejšie vymedzenie týchto rokovaní je však potrebné prijatie doplňujúcich smerníc na rokovania. Komisia preto odporúča, aby Rada prijala rozhodnutie na základe článku 207 ods. 3 a 4 prvého pododseku v spojení s článkom 218 ods. 3 a 4 ZFEÚ.

               •Subsidiarita (v prípade inej ako výlučnej právomoci)

                  Spoločná obchodná politika je oblasťou výlučnej právomoci EÚ podľa článku 3 ZFEÚ. Zásada subsidiarity sa preto neuplatňuje (článok 5 ods. 3 ZEÚ).

               •Proporcionalita

                  . Odporúčanie Komisie je v súlade so zásadou proporcionality.

               •Výber nástroja

                  Rozhodnutie Rady Európskej únie o smerniciach na rokovania o obchodných aspektoch elektronického obchodu na doplnenie smerníc vydaných Komisii v súvislosti s rozvojovým programom z Dauhy.

               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

               •Hodnotenia ex post/kontroly vhodnosti existujúcich právnych predpisov

                  Neuplatňuje sa.

               •Konzultácie so zainteresovanými stranami

                  Verejné konzultácie sa neuskutočnili, pretože podstatné prvky rokovaní v rámci WTO ešte nie sú známe.

                  Komisia pravidelne konzultuje so zainteresovanými stranami okrem iného v rámci expertnej skupiny pre obchodné dohody
                     9
                   a dialógu s občianskou spoločnosťou
                     10
                  .

               •Získavanie a využívanie expertízy

                  Neuplatňuje sa.

               •Posúdenie vplyvu

                  Posúdenie vplyvu sa v tejto fáze nevyžaduje, pretože rokovania WTO o elektronickom obchode sú založené na existujúcom poverení Komisie Radou na rokovania v rámci WTO (pozri oddiel 1). Predmet rokovaní nepredstavuje novú oblasť politiky; ide o pokračovanie širších rokovaní v rámci WTO, ktoré už roky prebiehajú.

               a)Okrem toho je kľúčové, aby EÚ rýchlo napredovala a zúčastňovala sa na rokovaniach už v počiatočných fázach.

               b)Vplyvy možných nových pravidiel a záväzkov vyplývajúcich z viacstranných rokovaní v rámci WTO nemožno identifikovať vopred. Po prvé preto, lebo zúčastnení členovia WTO návrhy na rokovanie ešte nepredložili. Po druhé preto, lebo nie je známe, ktorí členovia prijmú záväzky týkajúce sa všetkých alebo niektorých nových pravidiel a povinností WTO.

                  Potreba posúdenia vplyvu sa prehodnotí na záver rokovaní WTO.

               •Regulačná vhodnosť a zjednodušenie

                  Neuplatňuje sa.

               •Základné práva

                  Iniciatíva je plne v súlade s Chartou základných práv Európskej únie, a najmä s článkom 8 o ochrane osobných údajov.

               4.VPLYV NA ROZPOČET

                  Iniciatíva nemá vplyv na rozpočet.

               5.ĎALŠIE PRVKY

               •Plány vykonávania, spôsob monitorovania, hodnotenia a podávania správ

                  Neuplatňuje sa.

               •Vysvetľujúce dokumenty (v prípade smerníc)

                  Neuplatňuje sa.

               •Podrobné vysvetlenie konkrétnych ustanovení návrhu

                  Neuplatňuje sa.

               Odporúčanie

               ROZHODNUTIE RADY,

               ktorým sa dopĺňajú smernice na rokovania o rozvojovom programe z Dauhy, pokiaľ ide o viacstranné rokovania o pravidlách a záväzkoch v oblasti elektronického obchodu

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 207 ods. 3 a ods. 4 prvý pododsek v spojení s jej článkom 218 ods. 3 a 4,

               so zreteľom na odporúčanie Európskej komisie,

               keďže:

               (1)Dňa 13. decembra 2017 na jedenástej Konferencii ministrov Svetovej obchodnej organizácie (WTO) prijalo 70 členov WTO spoločné vyhlásenie o elektronickom obchode
                  11
                s cieľom začať informatívnu činnosť zameranú na budúce rokovania WTO o obchodných aspektoch elektronického obchodu.

               (2)Dňa 25. januára 2019 potvrdilo 76 členov WTO svoj zámer začať rokovania WTO o obchodných aspektoch elektronického obchodu
                  12
               .

               (3)Podľa rozvojového programu z Dauhy Rada schválila začatie rokovaní v rámci Svetovej obchodnej organizácie a vydala smernice určené Komisii týkajúce sa okrem iného obchodu so službami, uľahčenia obchodu a postupnej liberalizácie obchodných pravidiel.

               (4) Na dôkladnejšie vymedzenie pozície Únie pri rokovaniach WTO o obchodných aspektoch elektronického obchodu je potrebné prijať doplňujúce smernice na rokovania.

               (5)Podľa článku 218 ods. 4 by mal byť výbor pre obchodnú politiku naďalej určený ako výbor, po porade s ktorým sa vedú rokovania,

               PRIJALA TOTO ROZHODNUTIE:

               Článok 1

               Smernice na rokovania o rozvojovom programe z Dauhy určené Komisii sa dopĺňajú smernicami na rokovania, ktoré sa týkajú viacstranných rokovaní o pravidlách a záväzkoch v oblasti elektronického obchodu a uvádzajú sa v prílohe.

               Článok 2

               Toto rozhodnutie je určené Komisii.

               V Bruseli

                     Za Radu

                     predseda

                     (1)

                        WT/MIN(17)/60

                     (2)

                        WT/L/1056

                     (3)

                        Poverenie v rámci rozvojového programu z Dauhy tvorí súbor záverov Rady z obdobia od 25. októbra 1999 do 10. marca 2008.

                     (4)

                        V pracovnom programe z 25. septembra 1998 sa stanovuje, že pod elektronickým obchodom sa rozumie výroba, distribúcia, uvádzanie na trh, predaj alebo dodávanie tovaru alebo poskytovanie služieb elektronickými prostriedkami.

                     (5)

                        Odkazuje sa najmä na závery Rady z 25. októbra 1999, 21. novembra 2001, 21. júla 2003 (v ktorých sa konkrétne uvádza, že ministerské vyhlásenia zo Singapuru a Dauhy a súvisiace texty prijaté v Dauhe, ako aj predchádzajúce závery Rady predstavujú základ pre činnosť Únie pri rokovaniach o rozvojovom programe z Dauhy), 5. decembra 2003, zo 6. októbra 2004, z 19. júla 2005, 18. októbra 2005, 21. novembra 2005, 12. júna 2006 a 10. marca 2008.

                     (6)

                        Pracovný program WTO pre elektronický obchod bol iniciovaný v roku 1998.

                     (7)

                        Článok 21 ods. 2 písm. e) ZEÚ.

                     (8)

                  http://trade.ec.europa.eu/doclib/docs/2018/september/tradoc_157331.pdf

                     (9)

                  http://ec.europa.eu/trade/trade-policy-and-you/expert-groups/

                     (10)

                  http://trade.ec.europa.eu/civilsoc/meetdetails.cfm?meet=11531

                     (11)

                        WT/MIN(17)/60.

                     (12)

                        WT/L/1056.

    ---documentbreak---

               EURÓPSKA KOMISIA
            V Bruseli2. 4. 2019
            COM(2019) 165 final
            PRÍLOHA
            k
            Odporúčaniu na rozhodnutie Rady,

               ktorým sa dopĺňajú smernice na rokovania o rozvojovom programe z Dauhy, pokiaľ ide o viacstranné rokovania o pravidlách a záväzkoch v oblasti elektronického obchodu

               PRÍLOHA

               1.POVAHA A ROZSAH PÔSOBNOSTI PRAVIDIEL A ZÁVÄZKOV

               1.Na základe existujúceho poverenia Rady na rokovania vo Svetovej obchodnej organizácii (WTO) v rámci rozvojového programu z Dauhy by viacstranné rokovania mali byť zamerané na stanovenie disciplín vo WTO týkajúcich sa obchodných aspektov elektronického obchodu s cieľom zintenzívniť svetový elektronický obchod, uľahčiť činnosti podnikov vrátane mikropodnikov, malých a stredných podnikov, najmä posilnením dôvery spotrebiteľov v online prostredie a vytváraním nových príležitostí na podporu inkluzívneho a udržateľného rastu a rozvoja. Rokovania by zároveň mali byť zamerané na liberalizáciu obchodu so službami a tovarom v špecifických sektoroch, ktoré priamo súvisia s umožnením elektronického obchodu.

               2.Rokovania by sa mali viesť a uzatvárať s náležitým ohľadom na práva a povinnosti členov v rámci WTO, pričom by sa mali dodržiavať zásady transparentnosti a inkluzívnosti a malo by sa vychádzať z existujúcich dohôd WTO vrátane súvisiacich výnimiek.

               3.Rokovania by sa mali zamerať na vytvorenie ambicióznych disciplín a záväzkov s účasťou čo najväčšieho počtu členov WTO. Rokovania by mali zohľadňovať jedinečné príležitosti, ktoré pred členmi WTO stoja, a výzvy, ktorým členovia WTO čelia v súvislosti s elektronickým obchodom. V súlade s tým by pravidlá a záväzky mali poskytovať členom primeranú flexibilitu.

               4.Pravidlá a záväzky, ktoré schválila Európska únia (EÚ), by mali zohľadňovať povinnosť zaobchádzania podľa doložky najvyšších výhod v existujúcich dohodách WTO, pokiaľ sa členovia WTO nedohodnú inak.

               2.NAVRHOVANÝ OBSAH PRAVIDIEL A ZÁVÄZKOV

               5.V rámci rokovaní by sa mali vypracovať nové disciplíny týkajúce sa obchodných aspektov elektronického obchodu vo WTO. Ich cieľom by malo byť zlepšenie podmienok pre svetový elektronický obchod v prospech podnikov a spotrebiteľov v Európskej únii a zvýšenie účasti mikropodnikov, malých a stredných podnikov, ako aj rozvojových a najmenej rozvinutých krajín v globálnych hodnotových reťazcoch.

               6.Rokovania sa budú uskutočňovať otvoreným a inkluzívnym spôsobom. Preto môžu zahŕňať akýkoľvek obchodný aspekt elektronického obchodu, ktorý navrhnú zúčastnení členovia. Vzhľadom na prierezovú povahu elektronického obchodu sa rokovania môžu venovať takýmto záležitostiam:

               –uľahčenie elektronických transakcií (napr. elektronické podpisy a iné dôveryhodné služby, elektronické overovanie totožnosti);

               –clo z elektronických prenosov a prenášaného obsahu;

               –dôveru spotrebiteľov (napr. online ochrana spotrebiteľov, nevyžiadaná elektronická komunikácia, prístup k náprave);

               –regulačné disciplíny v oblasti telekomunikačných služieb s cieľom zabezpečiť rovnaké podmienky a účinnú hospodársku súťaž v telekomunikačnom sektore;

               –cezhraničné toky údajov, požiadavky na lokalizáciu údajov a ochranu osobných údajov;

               –dôveru podnikov (napr. ochrana počítačového zdrojového kódu, nútený transfer technológií);

               –lepší prístup k elektronickému obchodu (napr. prístup k internetu, online službám a údajom verejného sektora alebo zodpovednosť online sprostredkovateľov a prístup k nim);

               –opatrenia na uľahčenie obchodu súvisiace s elektronickým obchodom (napr. obchodovanie bez dokladov v papierovej podobe) s prihliadnutím na dohodu WTO o uľahčení obchodu;

               –aspekty práv duševného vlastníctva týkajúce sa elektronického obchodu vrátane obchodných tajomstiev;

               –otázky súvisiace s rozvojom;

               –transparentnosť a

               –spoluprácu (napr. medzi zúčastnenými členmi, orgánmi na ochranu spotrebiteľa).

               7.V súlade s týmito smernicami sa Európska únia môže zapojiť aj do rokovaní o iných obchodných aspektoch elektronického obchodu, ktoré navrhnú zúčastnení členovia.

               8.Rokovania by sa mali zamerať aj na postupnú liberalizáciu obchodu so službami a s tovarom prostredníctvom zredukovania obmedzení prístupu na trh a národného zaobchádzania v určitých špecifických sektoroch, ktoré priamo súvisia s umožnením elektronického obchodu, najmä telekomunikačných služieb a počítačových a súvisiacich služieb, nad rámec existujúcich záväzkov členov WTO.

               9.Akékoľvek pravidlá alebo záväzky odsúhlasené Európskou úniou by mali byť v súlade s právnym rámcom EÚ.

               10.Európska únia predovšetkým nesúhlasí s disciplínami alebo záväzkami, ktoré by mohli ovplyvniť jej právny rámec v oblasti kybernetickej bezpečnosti, najmä pokiaľ ide o vysokú spoločnú úroveň bezpečnosti sietí a informačných systémov v Európskej únii.

               11.Európska únia nesúhlasí s disciplínami alebo záväzkami, ktoré by mohli ovplyvniť jej právny rámec ochrany osobných údajov. Pokiaľ ide o cezhraničné toky údajov (požiadavky na lokalizáciu údajov a ochrana osobných údajov), Európska únia dodržiava horizontálny prístup schválený v súvislosti s dvojstrannými obchodnými a investičnými dohodami.

               12.Európska únia a jej členské štáty si okrem toho ponechávajú možnosť zachovať a rozvíjať svoju schopnosť vymedziť a uplatňovať kultúrne a audiovizuálne politiky na účely zachovania svojej kultúrnej rozmanitosti. Európska únia nesúhlasí s pravidlami ani so záväzkami v oblasti audiovizuálnych služieb. Európska únia neprijíma záväzky v oblasti služieb poskytovaných alebo činností realizovaných pri výkone verejnej moci.

               13.Pravidlá a záväzky by Európskej únii, jej členským štátom a ich vnútroštátnym, regionálnym a miestnym orgánom nemali brániť v regulovaní hospodárskej činnosti vo verejnom záujme s cieľom dosiahnuť legitímne ciele verejnej politiky, ako je ochrana a podpora verejného zdravia, sociálne služby, verejné vzdelávanie, bezpečnosť, životné prostredie, verejná morálka, sociálna ochrana alebo ochrana spotrebiteľa, ochrana súkromia a osobných údajov a presadzovanie a ochrana kultúrnej rozmanitosti. V súlade so Zmluvou o fungovaní Európskej únie, a najmä s protokolom č. 26 o službách všeobecného záujmu a so zreteľom na výhrady Európskej únie v tejto oblasti, vrátane výhrad podľa dohody GATS by sa mala zachovať vysoká kvalita verejných služieb v Európskej únii.


               EURÓPSKA KOMISIA
            V Bruseli13. 9. 2019
            COM(2019) 417 final
            Odporúčanie
            ROZHODNUTIE RADY
            o poverení začať rokovania o dohode medzi EÚ a Kapverdskou republikou, ktorou sa mení v súčasnosti platná Dohoda medzi EÚ a Kapverdskou republikou o zjednodušení vydávania krátkodobých víz občanom Kapverdskej republiky a Európskej únie

               DÔVODOVÁ SPRÁVA

               1.KONTEXT ODPORÚČANIA

                  Kapverdy a EÚ majú viac ako 35 rokov blízky a veľmi konštruktívny vzťah, ktorý je založený najmä na významnej a pokračujúcej rozvojovej spolupráci. Od novembra 2007 sa vzťahy medzi EÚ a Kapverdmi riadia osobitným partnerstvom medzi Kapverdmi a EÚ, čo je ambiciózny nástroj na posilnenie bilaterálnych vzťahov a predstavuje jedinečný prípad v rámci skupiny afrických, karibských a tichomorských štátov (AKT). Jedným z cieľov osobitného partnerstva je zvýšiť mobilitu a kontakty medzi občanmi EÚ a kapverdskými občanmi, ako aj zintenzívniť spoluprácu v boji proti nelegálnemu prisťahovalectvu. V rámci tohto partnerstva uzavreli v roku 2008 Kapverdy ako prvá africká krajina partnerstvo v oblasti mobility s EÚ. Ciele partnerstva v oblasti mobility sú zamerané na posilnenie spolupráce s EÚ v oblasti migrácie, riadenia hraníc, boja proti neregulárnej migrácii a obchodovaniu s ľuďmi.

                  Osobitné partnerstvo pripravilo pôdu pre rokovania a uzavretie dohody medzi Európskou úniou a Kapverdskou republikou o zjednodušení vydávania krátkodobých víz občanom Kapverdskej republiky a Európskej únie
                     1
                   (ďalej len „dohoda“), ktorá bola prijatá súbežne s dohodou medzi Európskou úniou a Kapverdskou republikou o readmisii osôb s neoprávneným pobytom
                     2
                  . Obidve dohody nadobudli platnosť 1. decembra 2014.

                  Dňa 2. februára 2020 sa začne uplatňovať nariadenie (EÚ) 2019/1155 z 20. júna 2019, ktorým sa mení vízový kódex
                     3
                  . V prípade rozporu medzi nimi by dohoda, ako medzinárodná dohoda Únie, mala prednosť pred sekundárnou legislatívou Únie a uplatňovala by sa teda aj naďalej. Vízový kódex sa však bude vzťahovať aj na záležitosti, ktoré nie sú predmetom dohody. Niektoré ustanovenia revidovaného vízového kódexu tak ovplyvnia postupy pri vydávaní víz kapverdským občanom.

                  V revidovanom vízovom kódexe sa napríklad zavádza harmonizovaný prístup k vydávaniu víz na viac vstupov pravidelným cestujúcim, ktorí v minulosti neporušili vízové pravidlá, a to na obdobie postupne sa zvyšujúce z jedného na päť rokov, a stanovuje sa v ňom možnosť oslobodenia od vízového poplatku pre deti vo veku od šiestich rokov do 18 rokov. Takisto sa v ňom zvyšuje všeobecná výška vízového poplatku zo 60 EUR na 80 EUR a zavádza sa možnosť prostredníctvom vykonávacieho rozhodnutia Rady pozastaviť v prípade, že úroveň spolupráce krajiny v oblasti readmisie bola vyhodnotená ako nedostatočná, niektoré zjednodušenia uplatniteľné na štátnych príslušníkov tretej krajiny (a/alebo určité kategórie cestujúcich z tejto krajiny), ako sú oslobodenia od vízového poplatku, dĺžka platnosti víz na viac vstupov, menší počet sprievodných dokladov, ktoré je nutné predložiť.

                  Na rozdiel od podobných dohôd o zjednodušení vízového režimu uzavretých medzi EÚ a inými tretími krajinami dohoda s Kapverdmi nezahŕňa ustanovenie, ktorým sa znižuje vízový poplatok, ani sa v nej nestanovuje harmonizovaný zoznam sprievodných dokladov, ktoré má žiadateľ predložiť na odôvodnenie účelu cesty. Dohoda neumožňuje ani pozastavenie platnosti všetkých alebo niektorých jej ustanovení v prípade nedostatočnej spolupráce v oblasti readmisie.

                  Vzhľadom na tento vývoj sa Európska komisia domnieva, že je vhodné prispôsobiť dohodu uzavretú s Kapverdmi.

                  Vízová politika Kapverd voči občanom EÚ

                  Od 1. januára 2019 Kapverdy oslobodili občanov EÚ od vízovej povinnosti pri cestách na územie Kapverd (v prípade pobytov do 30 dní).

               Občania EÚ môžu využívať výhody vyplývajúce zo zjednodušení stanovených v dohode v prípade pobytov, ktoré sú dlhšie ako 30 dní a ktoré počas obdobia 180 dní neprekračujú 90 dní.

                  Ak by Kapverdy opätovne zaviedli vízovú povinnosť pre občanov EÚ, ustanovenia dohody by sa na základe reciprocity v plnom rozsahu uplatňovali na občanov EÚ.

               •Súlad s existujúcimi ustanoveniami v tejto oblasti politiky

                  Ako už bolo vysvetlené v predchádzajúcej časti, primárnym cieľom, ktorý sa má dosiahnuť prostredníctvom rokovaní a uzavretia zmenenej dohody, je zosúladiť zjednodušenia priznané kapverdským štátnym príslušníkom v revidovaných ustanoveniach vízového kódexu.

               2.PRÁVNY ZÁKLAD, SUBSIDIARITA A PROPORCIONALITA

               •Právny základ

                  Právnym základom tohto odporúčania je článok 218 ods. 3 a 4 ZFEÚ.

                  Predmet zmenenej dohody by bol súčasťou spoločnej vízovej politiky Únie pri krátkodobých pobytoch v trvaní najviac 90 dní v rámci akéhokoľvek 180-dňového obdobia. Možno preto predpokladať, že hmotnoprávnym základom rozhodnutí o podpísaní a uzavretí dohody bude článok 77 ods. 2 písm. a) Zmluvy o fungovaní Európskej únie (ZFEÚ).

               •Subsidiarita (v prípade inej ako výlučnej právomoci)

                  Únia už uplatnila svoju právomoc v tejto oblasti a v tejto súvislosti stanovila pravidlá prijatím vízového kódexu, v ktorom sa stanovujú postupy a podmienky vydávania krátkodobých víz, ktoré sú záväzné pre všetky členské štáty Európskej únie vykonávajúce schengenské acquis.

               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

                  Spoločný výbor zriadený na monitorovanie vykonávania dohody zasadol trikrát (5. októbra 2015, 19. októbra 2016 a 27. novembra 2017) a konštatoval celkové pozitívne vykonávanie dohody a súčasne určil možný priestor na zlepšenie určitých aspektov postupu spracovávania víz. Spoločný výbor predovšetkým odporučil, aby obe strany zvýšili svoje úsilie na zavedenie nových opatrení s cieľom riadne a komplexne informovať žiadateľov o víza o požiadavkách a možnostiach podávania žiadostí o schengenské víza a ich získavania.

               Počet žiadostí o víza podaných na konzulátoch členských štátov na Kapverdoch sa od nadobudnutia platnosti dohody neustále zvyšoval. V roku 2014 bolo podaných 14 694 žiadostí o víza. Tento počet sa v roku 2018 zvýšil na 20 158 (+ 37,2 %). Hoci nižším tempom, zvyšoval sa aj počet vydaných víz, a to z 11 370 v roku 2014 na 13 343 v roku 2018 (+ 17,3 %). V roku 2018 predstavovala miera zamietnutých žiadostí o vízum 33,5 %.

                  Členské štáty, ktoré vydávajú víza na Kapverdoch (t. j. Španielsko a Portugalsko, pričom Portugalsko v rámci spoločného vízového centra v Praii zastupuje 19 členských štátov), sa pravidelne schádzajú ako skupina pre miestnu schengenskú spoluprácu v Praii. Delegácia EÚ na Kapverdoch uvedeným zasadnutiam predsedá.

                  Skupina pre miestnu schengenskú spoluprácu spolupracovala s cieľom zaistiť celkové riadne vykonávanie dohody, ako aj uplatniteľných ustanovení vízového kódexu. Zároveň sa zistilo niekoľko ťažkostí pri spracovávaní žiadostí o víza podaných kapverdskými štátnymi príslušníkmi, najmä pokiaľ ide o listinné dôkazy odôvodňujúce účel cesty a/alebo príslušnosť k jednej z kategórií žiadateľov, pre ktorú sa celý proces zjednodušil a ktorá je uvedená v súčasnej dohode.

                  Pracovná skupina pre víza pôsobiaca v rámci Rady diskutovala o súčasnom stave vykonávania dohody päťkrát (26. októbra 2015, 27. októbra 2016, 11. decembra 2017, 20. mája 2019 a 10. júla 2019). Na poslednom stretnutí Komisia informovala členské štáty o predbežných rozhovoroch, ktoré uskutočnila s kapverdskými orgánmi v súvislosti s možnou zmenou dohody a jej rozsahu pôsobnosti.

               4.VPLYV NA ROZPOČET

                  Navrhovaná zmenená dohoda nebude mať žiadny vplyv na rozpočet EÚ.

               5.ĎALŠIE PRVKY

               •Smernice na rokovania

               Vízový poplatok a oslobodenie od vízového poplatku

               V iných dohodách o zjednodušení vízového režimu, ktoré EÚ uzavrela s tretími krajinami, sa výška všeobecného vízového poplatku stanovuje na 35 EUR. Táto suma bola zahrnutá do predchádzajúcich smerníc na rokovania, pričom sa zohľadnila výška vízového poplatku uvedená vo vízovom kódexe – 60 EUR. Dohoda s Kapverdmi neobsahuje ustanovenie, ktorým sa stanovuje zníženie všeobecného vízového poplatku.

               Keďže v revidovanom vízovom kódexe sa vízový poplatok zvýši zo 60 EUR na 80 EUR, tento zvýšený poplatok sa bude vzťahovať aj na kapverdských žiadateľov.

               Navrhuje sa preto, aby sa vízový poplatok pre kapverdských žiadateľov znížil v rovnakej miere, ako bol znížený v prípade štátnych príslušníkov všetkých ostatných tretích krajín, ktoré s EÚ uzavreli dohodu o zjednodušení vízového režimu. Výška zníženého poplatku by však mala byť primeraná revidovanému vízovému poplatku. Preto sa navrhuje stanoviť znížený poplatok na polovicu sumy stanovenej vnútroštátnymi právnymi predpismi zmluvných strán (v prípade EÚ je to vízový kódex). Tento prístup by EÚ umožnil prispôsobiť výšku poplatku vzhľadom na meniace sa okolnosti.

               V priebehu rokovaní by sa malo zvážiť zahrnutie ďalších kategórií žiadateľov, ktorí by mali byť oslobodení od vízového poplatku.

               Víza na viac vstupov s dlhou platnosťou

               V pozmeňujúcej dohode sa budú musieť zohľadniť zmeny zavedené v revidovanom vízovom kódexe, pokiaľ ide o vydávanie víz na viac vstupov s dlhou platnosťou.

               Dohoda, ktorá je v súčasnosti v platnosti, poskytuje prístup k päťročným vízam na viac vstupov obmedzenému počtu kategórií pravidelných cestujúcich (napr. členovia národných a regionálnych vlád, stáli členovia oficiálnych delegácií, podnikatelia, blízki rodinní príslušníci), pričom sa v nej stanovuje „kaskádová“ platnosť víz na viac vstupov s postupne sa predlžujúcou platnosťou pre ďalšie kategórie pravidelných cestujúcich.

               V revidovanom vízovom kódexe (článok 24 ods. 2) sa však stanovuje odlišný „kaskádový“ systém na získanie víz na viac vstupov, ktorý sa neobmedzuje na špecifické kategórie.

               Preto sa navrhuje, aby sa v zmenenej dohode uplatňoval podobný prístup, t. j. „kaskádový“ prístup, ktorý by sa vzťahoval na všetkých žiadateľov okrem žiadateľov patriacich do kategórií, ktorým sa už udeľujú päťročné víza na viac vstupov v súlade s článkom 5 ods. 1 súčasnej dohody.

               V pozmeňujúcej dohode by sa okrem toho mal znížiť počet víz, ktorých zákonné použitie je predpokladom na získanie víza na viac vstupov, a/alebo by sa v nej mali rozšíriť referenčné obdobia, počas ktorých by sa mal získať a zákonne využívať vymedzený počet víz.

               Zoznam sprievodných dokladov o účele cesty/dôkazov ubytovania

               Existujúce dohody o zjednodušení vízového režimu uzavreté medzi EÚ a inými tretími krajinami umožňujú zjednodušenie vo forme zníženia počtu sprievodných dokladov požadovaných na preukázanie účelu cesty na vo všeobecnosti jeden doklad pre každú kategóriu žiadateľov. Dohoda s Kapverdmi naopak neobsahuje takéto ustanovenie.

               Pozmeňujúcou dohodou by sa mal zaviesť zoznam sprievodných dokladov, ktoré majú predložiť žiadatelia na preukázanie účelu ich cesty. Listinné dôkazy by sa mali zredukovať na všeobecne jeden sprievodný doklad pre každú kategóriu. Cieľom by bolo zjednodušenie konania o udelenie vízia a uľahčenie identifikácie žiadateľov patriacich do jednej z kategórií stanovených v dohode.

               Okrem toho sa vo vízovom kódexe stanovujú určité horizontálne zjednodušenia, pokiaľ ide o sprievodné doklady, ktoré majú predkladať pravidelní cestujúci. Podľa článku 14 ods. 6 možno od požiadavky predloženia určitých sprievodných dokladov oslobodiť žiadateľa, ktorý je známy svojou bezúhonnosťou a spoľahlivosťou, najmä v súvislosti so zákonným využívaním predchádzajúcich víz, ak neexistuje pochybnosť, že v čase prekročenia vonkajších hraníc členských štátov bude spĺňať požiadavky uvedené v článku 6 ods. 1 Kódexu schengenských hraníc.

               Vzhľadom na túto zásadu by zmenená dohoda mala obsahovať ustanovenie, podľa ktorého po získaní prvého víza na viac vstupov s dlhou platnosťou (v trvaní jedného, dvoch alebo troch rokov), t. j. po dosiahnutí druhého stupňa v „kaskáde“, by mala byť daná osoba v zásade oslobodená od predkladania dokladov na preukázanie zaisteného ubytovania a/alebo prostriedkov na zaplatenie tohto ubytovania.

               Oslobodenie od vízovej povinnosti pre držiteľov preukazu EÚ (laissez-passer)

               Zmenená dohoda by mala oslobodiť od vízovej povinnosti držiteľov preukazov EÚ vydaných určitým zamestnancom inštitúcií Únie v súlade s nariadením Rady (EÚ) č. 1417/2013.

               Dôvod pozastavenia uplatňovania pre nedostatočné vykonávanie dohody o readmisii

               V dohode sa stanovuje úplný zoznam dôvodov, na základe ktorých možno pozastaviť jej uplatňovanie, a to konkrétne z dôvodu verejného poriadku, ochrany národnej bezpečnosti a ochrany verejného zdravia.

               V súlade s prístupom zvoleným v revidovanom vízovom kódexe, ktorý spočíva v prepojení spolupráce v oblasti readmisie so zjednodušením vízového režimu, by pozmeňujúca dohoda mala rozšíriť dôvody pozastavenia uplatňovania dohody s cieľom zahrnúť možnosť pre EÚ úplne alebo čiastočne pozastaviť uplatňovanie dohody v prípade nedostatočného vykonávania dohody o readmisii uzavretej medzi EÚ a Kapverdami alebo nedostatočnej spolupráce v boji proti neregulárnej migrácii.

               6.ZÁVERY

                  Vzhľadom na uvedené skutočnosti Komisia odporúča Rade, aby rozhodla o poverení začať rokovania o dohode medzi EÚ a Kapverdskou republikou, ktorou sa mení v súčasnosti platná Dohoda medzi EÚ a Kapverdskou republikou o zjednodušení vydávania krátkodobých víz občanom Kapverdskej republiky a Európskej únie.

               Odporúčanie

               ROZHODNUTIE RADY

               o poverení začať rokovania o dohode medzi EÚ a Kapverdskou republikou, ktorou sa mení v súčasnosti platná Dohoda medzi EÚ a Kapverdskou republikou o zjednodušení vydávania krátkodobých víz občanom Kapverdskej republiky a Európskej únie

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 218 ods. 3 a 4,

               so zreteľom na odporúčanie Európskej komisie,

               Keďže by sa mali začať rokovania s cieľom uzavrieť dohodu s Kapverdskou republikou, ktorou sa mení Dohoda medzi EÚ a Kapverdskou republikou o zjednodušení vydávania krátkodobých víz občanom Kapverdskej republiky a Európskej únie,

               PRIJALA TOTO ROZHODNUTIE:

               Článok 1

               Komisia sa týmto poveruje rokovať v mene Únie o medzinárodnej dohode s Kapverdskou republikou, ktorou sa mení Dohoda medzi Európskou úniou a Kapverdskou republikou o zjednodušení vydávania krátkodobých víz občanom Kapverdskej republiky a Európskej únie.

               Článok 2

               Smernice na rokovania sú uvedené v prílohe k tomuto rozhodnutiu.

               Článok 3

               Rokovania sa povedú v konzultácii s pracovnou skupinou pre víza pôsobiacou v rámci Rady.

               V Bruseli

                     Za Radu

                     predseda

                     (1)

                        Ú. v. EÚ L 282, 24.10.2013, s. 3 – 12.

                     (2)

                        Ú. v. EÚ L 282, 24.10.2013, s. 15 – 34.

                     (3)

                        Nariadenie Európskeho parlamentu a Rady (EÚ) 2019/1155 z 20. júna 2019, ktorým sa mení nariadenie (ES) č. 810/2009, ktorým sa ustanovuje vízový kódex Spoločenstva (vízový kódex) Ú. v. EÚ L 188, 12.7.2019, s. 25 – 54.

    ---documentbreak---

               EURÓPSKA KOMISIA
            V Bruseli13. 9. 2019
            COM(2019) 417 final
            PRÍLOHA
            k
            Odporúčaniu na ROZHODNUTIE RADY
            o poverení začať rokovania o dohode medzi EÚ a Kapverdskou republikou, ktorou sa mení v súčasnosti platná Dohoda medzi EÚ a Kapverdskou republikou o zjednodušení vydávania krátkodobých víz občanom Kapverdskej republiky a Európskej únie

               PRÍLOHA

               Smernice na rokovania

               Komisia by sa v priebehu rokovaní mala usilovať o dosiahnutie cieľov, ktoré sú podrobne opísané ďalej v texte.

               1.Účel a rozsah dohody

               Účelom dohody je zmeniť existujúcu Dohodu medzi Európskou úniou a Kapverdskou republikou o zjednodušení vydávania krátkodobých víz občanom Kapverdskej republiky a Európskej únie
                  1
                (ďalej len „súčasná dohoda“). Súčasná dohoda, ktorá nadobudla platnosť 1. decembra 2014, sa vzťahuje na vydávanie víz občanom Kapverdskej republiky (ďalej len „Kapverdy“) pri plánovanom pobyte v schengenskom priestore v trvaní najviac 90 dní v rámci akéhokoľvek 180-dňového obdobia.

               Od 1. januára 2019 Kapverdy oslobodzujú občanov EÚ cestujúcich na Kapverdy od vízovej povinnosti pri pobytoch v trvaní do 30 dní. Občania EÚ môžu v zásade využívať výhody vyplývajúce zo zjednodušení uvedených v dohode týkajúcich sa pobytov, ktoré sú dlhšie ako 30 dní a ktoré počas akéhokoľvek obdobia 180 dní neprekračujú 90 dní.

               Pozmeňujúca dohoda by sa takisto plne uplatňovala na recipročnom základe, ak by sa Kapverdy rozhodli opätovne zaviesť vízovú povinnosť pre občanov EÚ.

               V pozmeňujúcej dohode by sa mali stanoviť jasné, jednoznačné a právne záväzné práva a povinnosti na uľahčenie podávania žiadostí o víza a postupov vydávania víz pre štátnych príslušníkov Kapverd pri zohľadnení pravidiel revidovaného vízového kódexu
                  2
               .

               2.Osobitné otázky

               V pozmeňujúcej dohode by sa mala zohľadniť súčasná dohoda, predchádzajúce dohody o zjednodušení vízového režimu, ktoré uzavrela Únia s inými tretími krajinami, ako aj osobitná situácia Kapverd ako prvej tretej krajiny, ktorá sa nenachádza v susedstve EÚ a s ktorou EÚ uzavrela dohodu o zjednodušení vízového režimu súčasne s dohodou o readmisii.

               Okrem toho sa zmenou vízového kódexu, ktorá nadobudla účinnosť 2. augusta 2019 a bude sa uplatňovať od 2. februára 2020, stanovuje niekoľko zmien všeobecných pravidiel pre postupy vydávania víz. Revidované pravidlá by sa mali zohľadniť aj s cieľom zabezpečiť, aby zjednodušenia, ktoré sa Kapverdom ponúkajú v pozmeňujúcej dohode, aj naďalej presahovali rámec všeobecných pravidiel stanovených v revidovanom vízovom kódexe.

               2.1.Vízový poplatok

               V pozmeňujúcej dohode by sa mala výška poplatku za spracovanie žiadostí o víza stanoviť na polovicu sumy stanovenej vnútroštátnymi právnymi predpismi zmluvných strán.

               Okrem kategórií vymedzených v článku 5 ods. 1 súčasnej dohody by mali byť od poplatku oslobodení žiadatelia mladší ako 18 rokov. Mohlo by sa zvážiť aj zahrnutie ďalších kategórií žiadateľov, ako sú blízki príbuzní občanov EÚ.

               2.2.
                     Víza na viac vstupov s dlhou platnosťou

               Pravidlá udeľovania päťročných víz na viac vstupov pre určité kategórie žiadateľov stanovené v článku 4 ods. 1 súčasnej dohody by sa mali naďalej uplatňovať.

               Okrem toho by sa v pozmeňujúcej dohode mali vymedziť pravidlá vydávania víz na viac vstupov všetkým ostatným žiadateľom, pričom by sa malo vychádzať z ustanovení článku 24 revidovaného vízového kódexu.

               V článku 24 ods. 2 revidovaného vízového kódexu sa stanovuje všeobecný „kaskádový“ systém vydávania víz pre všetkých žiadateľov bez ohľadu na účel ich cesty. Podobný prístup by sa mal stanoviť v pozmeňujúcej dohode.

               Pozmeňujúcou dohodou by sa malo uľahčiť vydávanie víz na viac vstupov znížením počtu predtým získaných a zákonne využitých víz a/alebo predĺžením referenčných období, počas ktorých by sa mal stanovený počet víz získať a zákonne využívať. Tento „kaskádový“ systém by mohol vyzerať napríklad takto:

               –po zákonnom využití jedného alebo dvoch získaných víz počas predchádzajúcich 24 mesiacov by žiadatelia pri podávaní žiadosti o ďalšie vízum mali získať vízum na viac vstupov s platnosťou na jeden rok;

               –po zákonnom využití jedného jednoročného víza na viac vstupov počas predchádzajúcich 30 alebo 36 mesiacov by sa žiadateľovi malo udeliť vízum na viac vstupov s dlhšou platnosťou (napríklad dva alebo tri roky);

               –po zákonnom využití jedného dvoj- alebo trojročného víza na viac vstupov počas predchádzajúcich 42 alebo 48 mesiacov by sa žiadateľovi malo udeliť vízum na viac vstupov s dlhšou platnosťou (napríklad tri alebo maximálne päť rokov).

               2.3.
                     Sprievodné doklady

               V pozmenenej dohode by sa mali stanoviť zjednodušenia týkajúce sa sprievodných dokladov, ktoré sa majú predložiť pri žiadosti o vízum.

               Listinné dôkazy, ktoré sa majú predložiť na preukázanie účelu cesty žiadateľa, by sa mali vo všeobecnosti zredukovať na jeden sprievodný doklad pre každú kategóriu žiadateľov, na ktorú sa vzťahuje pozmeňujúca dohoda.

               Žiadatelia, ktorí už získali a zákonne využili vízum na viac vstupov (s platnosťou aspoň jeden rok), by mali byť v zásade oslobodení od povinnosti predložiť sprievodné doklady týkajúce sa ubytovania alebo dôkazu o dostatočných prostriedkoch na pokrytie ubytovania.

               2.4.
                     Oslobodenie od vízovej povinnosti pre držiteľov preukazu EÚ (laissez-passer)

               Pozmeňujúca dohoda by mala oslobodiť od vízovej povinnosti držiteľov preukazov EÚ vydaných určitým zamestnancom inštitúcií Únie v súlade s nariadením Rady (EÚ) č. 1417/2013.

               2.5.
                     Doložka o pozastavení uplatňovania

               Pozmeňujúcou dohodou by sa mali zmeniť záverečné ustanovenia súčasnej dohody, a to tak, že sa stanoví možnosť zmluvných strán úplne alebo čiastočne pozastaviť uplatňovanie dohody z akéhokoľvek dôvodu a výslovne v prípade, že Kapverdy dostatočne nespolupracujú v oblasti readmisie.

                     (1)

                        Ú. v. EÚ L 282, 24.10.2013, s.3.

                     (2)

                        Nariadenie Európskeho parlamentu a Rady (EÚ) 2019/1155 z 20. júna 2019, ktorým sa mení nariadenie (ES) č. 810/2009, ktorým sa ustanovuje vízový kódex Spoločenstva (vízový kódex). Ú. v. EÚ L 188, 12.7.2019, s. 25.


               EURÓPSKA KOMISIA
            V Bruseli15. 11. 2019
            COM(2019) 595 final
            Odporúčanie
            ROZHODNUTIE RADY
            o poverení začať rokovania s cieľom zmeniť Medzinárodnú dohodu o cukre z roku 1992

               DÔVODOVÁ SPRÁVA

               Toto odporúčanie sa týka rozhodnutia, ktorým sa Komisia poveruje zúčastniť sa v mene Únie na rokovaniach zameraných na čiastočné prepracovanie medzinárodnej dohody o cukre (ďalej len „dohoda ISA“), ktoré sa rozhodla iniciovať Medzinárodná rada pre cukor (ďalej len „rada ISC“) pod vedením Konferencie Organizácie Spojených národov pre obchod a rozvoj (ďalej len „UNCTAD“). Podľa rozhodnutia rady ISC z 19. júla 2019 sa bude rokovať o administratívnom rozpočte a členských príspevkoch, ako aj o zmenách s obmedzeným rozsahom týkajúcich sa cieľov a pracovného programu Medzinárodnej organizácie pre cukor (ďalej len „organizácia ISO“).

               1.KONTEXT ODPORÚČANIA

               •Reforma Medzinárodnej dohody o cukre z roku 1992

               Európska únia je zmluvnou stranou dohody ISA.

               Dohoda ISA má za cieľ zintenzívniť medzinárodnú spoluprácu v oblasti výroby cukru a súvisiacich otázok, slúžiť ako fórum pre medzivládne konzultácie o cukre a o možnostiach podpory celosvetového hospodárstva v oblasti cukru, uľahčiť obchodovanie s cukrom zberom a poskytovaním informácií o svetovom trhu s cukrom a inými sladidlami a podporovať zvýšený dopyt po cukre, najmä pokiaľ ide o jeho využitie na nové účely. Dohoda ISA nadobudla platnosť 1. januára 1993 na trojročné obdobie do 31. decembra 1995. Odvtedy sa jej platnosť pravidelne predlžuje na ďalšie dvojročné obdobia. Naposledy bola jej platnosť predĺžená rozhodnutím rady ISC v júli 2019 na obdobie do 31. decembra 2021.

               Podľa článku 8 dohody ISA je rada ISC orgán zodpovedný za výkon všetkých funkcií, ktoré sú potrebné na vykonávanie ustanovení dohody ISA. V článku 13 dohody ISA sa stanovuje, že všetky rozhodnutia rady ISC sa v zásade prijímajú konsenzom, pokiaľ v dohode ISA nie je stanovené inak. Ak sa nepodarí dosiahnuť konsenzus a v dohode ISA nie je pre tento druh rozhodnutia stanovené osobitné hlasovanie, rozhodnutia sa prijímajú jednoduchou väčšinou hlasov.

               Podľa článku 25 dohody ISA majú členovia organizácie ISO spolu 2 000 hlasov. Každý člen organizácie ISO má určitý počet hlasov, ktorý sa každoročne upravuje na základe kritérií určených v dohode ISA.

               Dohoda a najmä rozdelenie hlasov medzi členmi, na základe ktorého sa stanovuje členský príspevok, prestali zodpovedať skutočnému stavu svetového trhu s cukrom. Únia je v súčasnosti jednoznačne najväčším prispievateľom do rozpočtu organizácie ISO. Od roku 2015 sa v organizácii ISO na úrovni pracovných skupín diskutuje o možnostiach revízie mechanizmu rozdeľovania hlasov.

               V roku 2017 Rada udelila Komisii mandát na účasť na rokovaniach s ostatnými zmluvnými stranami dohody ISA v rámci rady ISC s cieľom modernizovať dohodu ISA, najmä pokiaľ ide o nesúlad medzi počtom hlasov a finančnými príspevkami členov organizácie ISO a ich relatívnym postavením na svetovom trhu s cukrom. Tento mandát je platný do 31. decembra 2019. Komisia sa na základe tohto mandátu prišla s iniciatívou zúčastniť sa na rokovaniach s členskými krajinami organizácie ISO a predložila konkrétne návrhy na zmenu článku 25 dohody ISA, ktorý sa týka prijímania administratívneho rozpočtu a príspevkov členských krajín.

               Na svojom 55. zasadnutí, ktoré sa konalo 19. júla 2019, sa rada ISC rozhodla začať pod vedením UNCTAD rokovania ešte pred svojím ďalším zasadnutím v novembri 2019. Rokovania sa budú týkať čiastočnej revízie dohody ISA so zameraním na kapitolu I a kapitolu VII, konkrétne na „administratívny rozpočet a členské príspevky“, ako aj iné zmeny s obmedzeným rozsahom, ktoré navrhli členovia, medzi ktoré patria zmeny kapitoly IX a kapitoly X. Podľa rozhodnutia rady ISC sa má tento proces skončiť pred 31. decembrom 2021. To znamená, že predmetom zamýšľanej modernizácie dohody by okrem rozdelenia hlasov a úpravy finančného príspevku členov (kapitola VII), mali byť aj:

               1.celkového ciele organizácie ISO (kapitola I), konkrétne s cieľom začleniť etanol,

               2.širšie poňatie „informácií a štúdií“ (kapitola IX), v zásade s cieľom umožniť začlenenie etanolu do týchto činností,

               3.širšie poňatie „výskumu a vývoja“ (kapitola X).

               Celkový cieľ organizácie ISO uvedený v článku 1 dohody sa nemá meniť, a to ani v prípade potenciálneho začlenenia etanolu.

               Je jednoznačne v záujme Únie začať reformu organizácie ISO s cieľom jej ďalšieho zosúladenia s postupmi, ktoré Únia uplatňuje v iných medzinárodných komoditných orgánoch, ako aj s vývojom, ktorý svetový trh s cukrom zaznamenal od roku 1992. Táto reforma by prinajmenšom mala viesť k transparentnosti povinností členov pri hlasovaní, ako aj ich transparentnosti finančných príspevkov. Rozdelenie hlasov v organizácii ISO by malo byť merateľné na základe ukazovateľov, ako sú obchod, spotreba, výroba a platobná schopnosť. Posledný uvedený ukazovateľ sa používa v Organizácii Spojených národov na účely uznania rozvojového aspektu cukru. Zohľadňovanie tohto ukazovateľa vedie k tomu, že sa väčšia časť finančnej zodpovednosti prenesie na členov, ktorí si môžu dovoliť uhrádzať vyšší príspevok do rozpočtu organizácie ISO. Formálne začlenenie etanolu do cieľov a pracovného programu organizácie ISO zodpovedá cieľu Únie, ktorým je modernizácia dohody ISA a zosúladenie obsahu dohody ISA s už existujúcou praxou.

               •Súlad s existujúcou praxou v medzinárodných komoditných orgánoch

                  V medzinárodných komoditných orgánoch, ako je napríklad Medzinárodná rada pre obilniny (IGC) a Medzinárodná rada pre olivy (IOC), Únia dojednala také rozdelenie hlasovacích práv a jasné mechanizmy na každoročnú aktualizáciu, ktoré zodpovedajú relatívnemu podielu Únie na trhu s obilninami a na trhu s olivami a olivovým olejom. Medzinárodná rada pre obilniny používa ako ukazovatele obchod, spotrebu a výrobu, na rozdiel od súčasnej praxe organizácie ISO, kde od roku 1992 nie je na základe dohody možné vykonávať úpravy, ktoré by zodpovedali zmenám postavenia členov v medzinárodnom hospodárstve odvetvia cukru. Okrem toho si v súčasnosti členovia nemôžu vopred vypočítať rozdelenie hlasovacích práv, ktoré je, naopak, výsledkom netransparentného výpočtu. Súčasťou revízie dohody ISA by mala byť snaha o zosúladenie postupov organizácie ISO s postupmi, ktoré používajú iné medzinárodné komoditné orgány.

               •Súlad s ostatnými politikami Únie

                  V rámci spoločnej obchodnej politiky Únie a spoločnej poľnohospodárskej politiky sa cukor považuje za citlivý produkt. Pri medzinárodných obchodných rokovaniach Únie zohráva cukor zásadnú úlohu a Komisia dôsledne monitoruje jeho výrobu aj obchod s ním. Cukor je dôležitou komoditou aj pre mnoho rozvojových krajín a jeho rozvojový aspekt má obrovský význam pre spoločnú obchodnú politiku. Organizácia ISO slúži svojej širokej členskej základni ako neutrálna platforma na diskusiu o otázkach súvisiacich s cukrom. Monitorovanie vývoja na svetovom trhu s cukrom je súčasne v záujme riadenia trhu v rámci spoločnej poľnohospodárskej politiky.

               2.PRÁVNY ZÁKLAD, SUBSIDIARITA A PROPORCIONALITA

               •Právny základ

                  V článku 218 ods. 3 Zmluvy o fungovaní Európskej únie (ZFEÚ) sa stanovuje, že Rada prijíma rozhodnutia poverujúce na začatie rokovaní a vymenúvajúce, v závislosti od predmetu predpokladanej dohody, vyjednávača alebo vedúceho negociačného tímu Únie. V článku 218 ods. 4 ZFEÚ sa stanovuje, že Rada môže adresovať vyjednávačovi smernice a určiť osobitný výbor, s ktorým sa má konzultovať počas rokovaní.

               •Uplatnenie na tento prípad

               Plánovaný mandát na rokovania by mal osobám, ktoré budú rokovať v mene Únie, poskytnúť prostriedky na dosiahnutie celkových cieľov stanovených v prvej zarážke bodu 1.

                  Procesnoprávnym základom navrhovaného rozhodnutia je preto článok 218 ods. 3 a článok 218 ods. 4 ZFEÚ.

               •Záver

               Právnym základom navrhovaného rozhodnutia by mal byť článok 218 ods. 3 a 4 ZFEÚ.

               ·Subsidiarita (v prípade inej ako výlučnej právomoci)

               Únia je zmluvnou stranou dohody ISA a v rade ISC ju zastupuje Komisia. Členské štáty nie sú samostatnými zmluvnými stranami dohody ISA. Účasť Únie na rokovaniach o čiastočnej revízii dohody ISA patrí do výlučnej právomoci Únie.

               ·Proporcionalita

                  Zmena dohody ISA zameraná na vytvorenie hlasovacej štruktúry, ktorá bude zodpovedať relatívnemu podielu členov organizácie ISO na svetovom trhu s cukrom, ako aj iné otázky súvisiace s modernizáciou dohody sú v záujme Únie. V súčasnosti je členstvo EÚ v organizácii ISO prospešné tak pre Úniu, ako aj pre ostatné členské krajiny tejto organizácie. Vzhľadom na to, že zmeny relatívneho podielu EÚ na trhu sa nepremietli do menšieho počtu hlasov, a teda ani do zníženia finančných príspevkov, platí Únia za svoje členstvo privysokú cenu. Príspevky ostatných členov organizácie ISO, ktoré získali väčší podiel na svetovom trhu s cukrom, neboli zodpovedajúcim spôsobom zvýšené. Nepočíta sa s tým, že by modernizácia dohody a rozšírenie rozsahu jej pôsobnosti poviedli k zvýšeniu nákladov, a odhaduje sa, že by malo dôjsť k tomu, že o členstvo v organizácii ISO prejavia záujem nové krajiny, čo by so sebou prinieslo zvýšenie významu jej činnosti.

               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

               •Konzultácie so zainteresovanými stranami

                  Únia je členom organizácie ISO a jej členstvo má od roku 1992 všeobecnú podporu odvetvia cukru EÚ aj väčšiny členských štátov Únie. Nepovažuje sa za potrebné viesť so zainteresovanými stranami konzultácie, ktoré by sa týkali procesu, ktorého cieľom je iba zotrvanie EÚ v organizácii ISO (hoci podľa súboru pravidiel, ktoré sú v súlade s pravidlami ďalších medzinárodných komoditných orgánov, ktorých je EÚ členom). V konečnom dôsledku by nižší relatívny podiel EÚ na svetovom trhu s cukrom mal viesť k miernemu zníženiu jej finančného príspevku za členstvo v organizácii ISO.

               •Posúdenie vplyvu

               Nie je potrebné vykonať rozsiahle posúdenie vplyvu, pretože nie je pravdepodobné, že toto opatrenie bude mať závažný hospodársky, environmentálny alebo sociálny vplyv. V prípade, že sa podarí zmeniť dohodu ISA, zníži sa finančný príspevok Únie za členstvo v organizácii ISO. Okrem toho by transparentnejšie a spravodlivejšie rozdelenie hlasov mohlo prispieť k tomu, že o členstvo v organizácii ISO prejavia záujem nové krajiny, čo by so sebou prinieslo ďalšie zníženie nákladov.

                  Napriek tomu, že podstatou potreby zmeniť dohodu ISA je zabezpečenie spravodlivého a primeraného príspevku EÚ do rozpočtu ISO, reforma je potrebná aj z iných ako rozpočtových dôvodov. Prvým krokom k modernizácii organizácie ISO je zabezpečiť, aby sa jej členské krajiny podieľali na príspevkoch do jej administratívneho rozpočtu úmerne k svojmu významu. Výsledkom tejto zmeny by mohla byť aj aktívnejšia účasť členských krajín v rámci organizácie.

               4.VPLYV NA ROZPOČET

                  Začatie rokovaní nemá vplyv na rozpočet.

               Odporúčanie

               ROZHODNUTIE RADY

               o poverení začať rokovania s cieľom zmeniť Medzinárodnú dohodu o cukre z roku 1992

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 218 ods. 3 a 4,

               so zreteľom na odporúčanie Európskej komisie,

               keďže:

               (1)Únia je zmluvnou stranou Medzinárodnej dohody o cukre z roku 1992
                  1
                (ďalej len „dohoda ISA“) a členom Medzinárodnej organizácie pre cukor (ďalej len „organizácia ISO“).

               (2)Únia od roku 1995 schvaľuje predlžovanie dohody ISA o dvojročné obdobia. Na 55. zasadnutí rady ISC, ktoré sa konalo 19. júla 2019, Komisia na základe poverenia Rady
                  2
                vyjadrila pozíciu v prospech ďalšieho predĺženia platnosti dohody ISA na najviac dvojročné obdobie, ktoré uplynie 31. decembra 2021.

               (3)Podľa článku 8 dohody ISA Medzinárodná rada pre cukor (ďalej len „rada ISC“) vykonáva alebo zabezpečuje výkon všetkých úloh potrebných na plnenie ustanovení dohody ISA. Podľa článku 13 dohody ISA sa všetky rozhodnutia rady ISC v zásade prijímajú konsenzom. Ak sa nepodarí dosiahnuť konsenzus a v dohode ISA nie je pre tento druh rozhodnutia stanovené osobitné hlasovanie, rozhodnutia sa prijímajú jednoduchou väčšinou hlasov.

               (4)Podľa článku 25 dohody ISA majú členovia organizácie ISO spolu 2 000 hlasov. Každý člen ISO má určitý počet hlasov, ktorý sa každoročne upravuje na základe kritérií určených v dohode ISA.

               (5)Účasť na medzinárodnej dohode o cukre je v záujme Únie vzhľadom na význam tohto odvetvia pre viaceré členské štáty a pre hospodárstvo európskeho odvetvia cukru.

               (6)Inštitucionálny rámec dohody ISA, a najmä rozdelenie hlasov medzi členov ISO, na základe ktorého sa stanovuje členský príspevok, prestali zodpovedať skutočnému stavu svetového trhu s cukrom.

               (7)Podiel finančných príspevkov Únie, ktoré sú stanovené v pravidlách pre finančné príspevky do organizácie ISO, sa od roku 1992 nezmenil, hoci sa odvtedy podstatne zmenil svetový trh s cukrom a predovšetkým relatívny podiel Únie na tomto trhu. Únia mala teda v uplynulých rokoch neprimerane vysoký podiel na rozpočtových nákladoch organizácie ISO a neúmerne vysokú mieru zodpovednosti v rámci danej organizácie.

               (8)Rozhodnutím Rady 2017/2242/EÚ
                  3
                Rada udelila Komisii mandát na účasť na rokovaniach s ostatnými zmluvnými stranami dohody ISA v rámci rady ISC s cieľom modernizovať dohodu ISA, najmä pokiaľ ide o nesúlad medzi počtom hlasov a finančnými príspevkami členov organizácie ISO a ich relatívnym postavením na svetovom trhu s cukrom. Tento mandát je platný do 31. decembra 2019.

               (9)Komisia rozhodnutím (EÚ) 2017/2242 získala mandát, na základe ktorého sa zúčastnila na rokovaniach s členskými krajinami organizácie ISO a predložila konkrétne návrhy na zmenu článku 25 dohody ISA, ktorý sa týka prijímania administratívneho rozpočtu a príspevkov členských krajín. Na svojom 55. zasadnutí, ktoré sa konalo 19. júla 2019, sa rada ISC rozhodla začať pod vedením Konferencie Organizácie Spojených národov pre obchod a rozvoj (ďalej len „UNCTAD“) rokovania o čiastočnej revízii dohody ISA ešte pred svojím ďalším zasadnutím v novembri 2019. Na základe žiadostí viacerých členských krajín organizácie ISO sa rada ISC rozhodla, že okrem revízie článku 25 dohody ISA, ktorú navrhla Únia, budú predmetom formálnych rokovaní aj ďalšie oblasti, ktorých sa týka dohoda ISA. Medzi tieto oblasti patria predovšetkým ciele a pracovné priority organizácie ISO.

               (10)Podľa rozhodnutia rady ISC z 19. júla 2019 sa tieto rokovania majú skončiť najneskôr k 31. decembru 2021. Z toho vyplýva, že platnosť mandátu udeleného rozhodnutím (EÚ) 2017/2242 môže uplynúť skôr, ako sa rokovania skončia. Preto je potrebné, aby Rada udelila Komisii nový mandát, ktorý sa bude vzťahovať na spomínanú predĺženú lehotu a rozšírený predmet rokovaní.

               (11)Všetky zmeny dohodnuté na týchto rokovaniach by sa mali prijať postupom stanoveným v článku 44 dohody ISA. Podľa uvedeného článku môže rada ISC osobitným hlasovaním odporučiť členom ISO zmenu dohody ISA. V súlade s článkom 7 dohody ISA by Únia ako člen rady ISC mala mať možnosť zúčastniť sa na rokovaniach s cieľom zmeniť inštitucionálny rámec dohody ISA.

               (12)Je preto vhodné, aby bola Komisia poverená účasťou na rokovaniach v rámci rady ISC s cieľom zmeniť dohodu ISA, aby sa stanovili usmernenia k rokovaniam a aby Komisia počas rokovaní naďalej konzultovala s tým istým osobitným výborom, ktorý bol vymenovaný rozhodnutím (EÚ) 2017/2242,

               PRIJALA TOTO ROZHODNUTIE:

               Článok 1

               Komisia sa týmto poveruje rokovať v mene Únie s cieľom zmeniť Medzinárodnú dohodu o cukre z roku 1992.

               Článok 2

               Smernice na rokovania sú uvedené v prílohe.

               Článok 3

               Počas rokovaní sa musí konzultovať s pracovnou skupinou pre komodity.

               Článok 4

               Toto rozhodnutie sa uplatňuje do 31. decembra 2021.

               Článok 5

               Toto rozhodnutie je určené Komisii.

               V Bruseli

                     Za Radu

                     predsedníčka

                     (1)

                        Rozhodnutie Rady 92/580/EHS z 13. novembra 1992 o podpísaní a uzavretí Medzinárodnej dohody o cukre z roku 1992 (Ú. v. ES L 379, 23.12.1992, s. 15).

                     (2)

                        Rozhodnutie Rady 2019/1251/EÚ z 15. júla 2019 o pozícii, ktorá sa má v mene Európskej únie zaujať v Medzinárodnej rade pre cukor, pokiaľ ide o predĺženie platnosti Medzinárodnej dohody o cukre z roku 1992 (Ú. v. EÚ L 195, 23.7.2019, s. 18).

                     (3)

                        Rozhodnutie Rady (EÚ) 2017/2242 z 30. novembra 2017 o poverení začať rokovania o zmene Medzinárodnej dohody o cukre z roku 1992 (Ú. v. EÚ L 322, 7.12.2017, s. 29).

    ---documentbreak---

               EURÓPSKA KOMISIA
            V Bruseli15. 11. 2019
            COM(2019) 595 final
            PRÍLOHA
            k
            odporúčaniu na ROZHODNUTIE RADY
            o poverení začať rokovania s cieľom zmeniť Medzinárodnú dohodu o cukre z roku 1992

               PRÍLOHA

               Smernice na rokovanie o zmenách Medzinárodnej dohody o cukre z roku 1992.

               Komisia sa môže zúčastniť na rokovaniach, o ktorých začatí rozhodla Medzinárodná rada pre cukor s cieľom zmeniť Medzinárodnú dohodu o cukre (ďalej len „dohoda ISA“), pokiaľ ide o otázky administratívneho rozpočtu a členských príspevkov a cieľov a pracovného programu Medzinárodnej organizácie pre cukor. Komisia sa na týchto rokovaniach zúčastní s cieľom modernizovať dohodu ISA a v prvom rade riešiť súčasný nesúlad medzi rozdelením hlasov a finančnými príspevkami členov Medzinárodnej organizácie pre cukor a ich relatívnym postavením na svetovom trhu s cukrom s prihliadnutím na vývoj na tomto trhu.


               EURÓPSKA KOMISIA
            V Bruseli4. 6. 2019
            COM(2019) 248 final
            Odporúčanie
            ROZHODNUTIE RADY,
            ktorým sa Komisia poveruje začatím rokovaní v mene Európskej únie s cieľom uzavrieť Dohodu o partnerstve v odvetví udržateľného rybárstva a protokol k nej s Mauritánskou islamskou republikou
            {SWD(2019) 195 final} - {SWD(2019) 196 final}

               DÔVODOVÁ SPRÁVA

               1.KONTEXT ODPORÚČANIA

               •Dôvody a ciele návrhu

               Komisia navrhuje rokovať o novej dohode o partnerstve v odvetví udržateľného rybárstva a novom protokole s Mauritánskou islamskou republikou, ktoré by zodpovedali potrebám flotily Únie a boli by v súlade s nariadením (EÚ) č. 1380/2013 o spoločnej rybárskej politike (SRP) a so závermi Rady z 19. marca 2012 týkajúcimi sa oznámenia Komisie o vonkajšom rozmere spoločnej rybárskej politiky.

               •Súlad s existujúcimi ustanoveniami v tejto oblasti politiky

                  Aktuálna dohoda o partnerstve v sektore rybolovu (ďalej len „dohoda“) medzi Európskou úniou a Mauritániou
                     1
                   bola uzavretá 4. augusta 2008
                     2
                  . Týmto sa navrhuje rokovať o novej dohode o partnerstve v odvetví udržateľného rybárstva s cieľom zakomponovať niektoré ustanovenia nariadenia (EÚ) č. 1380/2013
                     3
                  , na ktoré sa aktuálna dohoda nevzťahuje. Aktuálny štvorročný protokol
                     4
                   k dohode nadobudol platnosť 16. novembra 2015
                     5
                  , ktorá uplynie 15. novembra 2019. Komisia ho zmenila svojimi rozhodnutiami (EÚ) 2017/451
                     6
                   a (EÚ) 2017/1373
                     7
                  . Stanovujú sa v ňom rybolovné možnosti poskytované flotile Únie, ako aj zodpovedajúce finančné protiplnenie, ktoré uhrádza Únia a vlastníci plavidiel.

                  Ročné finančné protiplnenie, ktoré Únia uhrádza Mauritánii, predstavuje 61 625 000 EUR
                     8
                  , z čoho 4 125 000 EUR je určených na odvetvovú podporu.

               Na základe dohody s Mauritániou sa poskytujú rybolovné možnosti zamerané na druhy žijúce pri morskom dne a pelagické druhy, ako aj na tuniaka a druhy migrujúce na veľké vzdialenosti plavidlám EÚ z desiatich
                  9
                členských štátov (Nemecko, Írsko, Španielsko, Francúzsko, Taliansko, Lotyšsko, Litva, Holandsko, Poľsko a Portugalsko). Európska únia už má dobre rozvinutú sieť dvojstranných dohôd o partnerstve v odvetví udržateľného rybárstva s krajinami západnej Afriky na pobreží Atlantického oceánu, konkrétne s Marokom, Senegalom, Gambiou, Guineou-Bissau, Libériou a Pobrežím Slonoviny.

                  Dohody o partnerstve v odvetví udržateľného rybárstva prispievajú k presadzovaniu cieľov SRP na medzinárodnej úrovni a zabezpečujú, aby rybolovné činnosti Únie mimo jej vôd vychádzali z tých istých zásad a noriem, ktoré sa uplatňujú v rámci práva Únie. Navyše podporujú vedeckú spoluprácu medzi EÚ a jej partnermi, transparentnosť a udržateľnosť v záujme lepšieho riadenia rybolovných zdrojov, monitorovanie, kontrolu činností domácej i zahraničných flotíl a dohľad nad nimi, a teda podporujú riadenie, a zároveň zabezpečujú financovanie boja proti nezákonnému, nenahlásenému a neregulovanému rybolovu. Prispievajú k udržateľnému rozvoju miestneho odvetvia rybolovu i k podpore rastu a dôstojnej práci v oblasti námornej činnosti. Posilňujú postavenie Európskej únie v medzinárodných a regionálnych organizáciách, v prípade Mauritánie ide konkrétne o Medzinárodnú komisiu pre zachovanie atlantických tuniakov (ICCAT)
                     10
                   a Výbor pre rybolov v stredovýchodnom Atlantiku (CECAF)
                     11
                  .

               •Súlad s ostatnými politikami Únie

                  Rokovania s Mauritániou o uzavretí novej dohody a protokolu sú v súlade s vonkajšou činnosťou EÚ v afrických, karibských a tichomorských krajinách (krajinách AKT), najmä s cieľmi Únie, pokiaľ ide o rešpektovanie demokratických zásad a ľudských práv.

               2.PRÁVNE PRVKY ODPORÚČANIA

               •Právny základ

                  Právnym základom tohto rozhodnutia je Zmluva o fungovaní Európskej únie (ZFEÚ), konkrétne jej piata časť (Vonkajšia činnosť Únie) hlava V (Medzinárodné dohody) článok 218, kde sa uvádza postup pre rokovania a uzatváranie dohôd medzi EÚ a tretími krajinami.

               •Subsidiarita (v prípade inej ako výlučnej právomoci)

                  Neuplatňuje sa; ide o výlučnú právomoc.

               •Proporcionalita

                  Toto rozhodnutie je primerané sledovanému cieľu.

               •Výber nástroja

                  Tento nástroj vychádza z článku 218 ods. 3 a článku 218 ods. 4 ZFEÚ.

               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

               •Hodnotenia ex post/kontroly vhodnosti existujúcich právnych predpisov

                  Komisia vykonala v rokoch 2018 – 2019 ex post hodnotenie aktuálneho protokolu k dohode s Mauritániou, ako aj ex ante hodnotenie jeho prípadného obnovenia. Závery hodnotenia sa nachádzajú v samostatnom pracovnom dokumente útvarov Komisie.

                  Z hodnotenia vyplynulo, že odvetvia rybolovu v EÚ majú veľký záujem o rybolov v Mauritánii a že obnovenie protokolu by pomohlo posilniť monitorovanie, kontrolu a dohľad a prispieť k lepšej správe rybolovu v tomto regióne.

                  Pre EÚ je dôležité zachovať si nástroj, ktorý jej umožní intenzívnu spoluprácu v danom odvetví s významným aktérom pri spravovaní oceánov na subregionálnej úrovni z dôvodu rozlohy rybolovnej oblasti pod jeho právomocou. Navyše to pre plavidlá EÚ (okrem iného aj plavidlá v najvzdialenejších regiónoch ako sú Kanárske ostrovy) loviace druhy žijúce pri morskom dne a pelagické druhy, plavidlá na lov tuniakov vakovou sieťou a plavidlá na lov lovnou šnúrou znamená zachovanie prístupu k dôležitej rybolovnej oblasti, aby mohli rozvíjať stratégie lovu v rámci viacročného medzinárodného právneho rámca.

                  Cieľom orgánov Mauritánie je ďalej rozvíjať vzťahy s EÚ so zámerom posilniť správu oceánov a získať výhody spojené so špecializovanou podporou v danom odvetví, ktorá znamená viacročné obdobie príležitostí financovania.

               •Konzultácie so zainteresovanými stranami

                  V rámci hodnotenia prebehli konzultácie s členskými štátmi, zástupcami sektora, medzinárodnými organizáciami občianskej spoločnosti, ako aj úradmi Mauritánie pre rybárstvo a občiansku spoločnosť. Konzultácie prebehli aj v rámci Poradnej rady pre diaľkové flotily, predovšetkým na jej zasadnutí 27. marca 2019.

               •Získavanie a využívanie expertízy

                  Neuplatňuje sa.

               •Posúdenie vplyvu

                  Neuplatňuje sa.

               •Regulačná vhodnosť a zjednodušenie

                  Neuplatňuje sa.

               •Základné práva

                  V smerniciach na rokovania, ktorých návrh tvorí prílohu k rozhodnutiu, sa odporúča poveriť Komisiu začatím rokovaní a začleniť aj doložku o dôsledkoch porušovania ľudských práv a demokratických zásad.

               4.VPLYV NA ROZPOČET

               V prípade nového protokolu sa počíta s vplyvom na rozpočet v podobe uhradenia finančného protiplnenia Mauritánskej islamskej republike. Každý rok treba do rozpočtového riadku určeného pre dohody o partnerstve v odvetví udržateľného rybárstva (11 03 01) začleniť príslušné rozpočtové prostriedky z hľadiska viazaných a platobných rozpočtových prostriedkov, ktoré sú zlučiteľné s finančným plánovaním relevantného viacročného finančného rámca. Ročné sumy na záväzky a platby sa stanovujú v rámci každoročného rozpočtového postupu vrátane riadku rezerv pre protokoly, ktoré nenadobudli platnosť na začiatku roka
                  12
               .

               5.ĎALŠIE PRVKY

               •Plány vykonávania a monitorovanie, hodnotenie a podávanie správ

                  Rokovania by sa mali začať v druhom štvrťroku 2019.

               •Podrobné vysvetlenie konkrétnych ustanovení návrhu

                  Komisia odporúča, aby:

                  – Rada poverila Komisiu začatím a vedením rokovaní s Mauritánskou islamskou republikou s cieľom uzavrieť novú Dohodu o partnerstve v odvetví udržateľného rybárstva a protokol k nej,

                  – Komisia bola vymenovaná za vyjednávača EÚ v tejto veci,

                  – Komisia viedla rokovania na základe konzultácií s osobitným výborom podľa ustanovení Zmluvy o fungovaní Európskej únie,

                  – Rada schválila smernice na rokovania pripojené k tomuto odporúčaniu.

               Odporúčanie

               ROZHODNUTIE RADY,

               ktorým sa Komisia poveruje začatím rokovaní v mene Európskej únie s cieľom uzavrieť Dohodu o partnerstve v odvetví udržateľného rybárstva a protokol k nej s Mauritánskou islamskou republikou

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 218 ods. 3 a 4,

               so zreteľom na odporúčanie Európskej komisie,

               keďže by sa mali začať rokovania s cieľom uzavrieť Dohodu o partnerstve v odvetví udržateľného rybárstva a protokol k nej s Mauritánskou islamskou republikou,

               PRIJALA TOTO ROZHODNUTIE:

               Článok 1

               Komisia sa týmto poveruje otvorením rokovaní s Mauritániou s cieľom uzavrieť s ňou novú Dohodu o partnerstve v odvetví udržateľného rybárstva a protokol k nej.

               Článok 2

               Rokovania budú prebiehať na základe konzultácií s pracovnou skupinou Rady pre vonkajšiu rybársku politiku a v súlade so smernicami na rokovania v prílohe k tomuto rozhodnutiu.

               Článok 3

               Toto rozhodnutie je určené Komisii.

               V Bruseli

                     Za Radu

                     predseda

                     (1)

                        Ú. v. EÚ L 343, 8.12.2006, s. 4.

                     (2)

                  https://www.consilium.europa.eu/en/documents-publications/treaties-agreements/agreement/?id=2006111&DocLanguage=sk
                  .

                     (3)

                        Ref. nar. (EÚ) č. 1380/2013, časť VI, hlava II.

                     (4)

                        Ú. v. EÚ L 315, 1.12.2015, s. 3.

                     (5)

                  https://www.consilium.europa.eu/en/documents-publications/treaties-agreements/agreement/?id=2015063&DocLanguage=sk
                  .

                     (6)

                        Ú. v. EÚ L 69, 15.3.2017, s. 34.

                     (7)

                        Ú. v. EÚ L 193, 25.7.2017, s. 4.

                     (8)

                        Na posledné dva roky platnosti protokolu. Na prvé dva roky suma predstavovala 59 125 000 EUR. Ref. článok 2 ods. 1 a článok 3 ods. 1 protokolu zmeneného rozhodnutím Komisie (EÚ) 2017/451 zo 14. marca 2017. Ú. v. EÚ L 69, 15.3.2017, s. 34.

                     (9)

                        Spojené kráľovstvo má rybolovné možnosti na základe protokolu k aktuálnej dohode do konca roka 2019.

                     (10)

                  http://www.fao.org/fishery/rfb/iccat/en
                  , orgán zriadený na základe medzinárodného práva na účely zachovania druhov migrujúcich na veľké vzdialenosti a hospodárenia s nimi v danom regióne.

                     (11)

                  Http://www.fao.org/fishery/rfb/cecaf/en
                  , orgán zodpovedný za druhy žijúce pri morskom dne a pelagické druhy.

                     (12)

                        Kapitola 40 (riadok rezerv 40 02 41) v súlade s medziinštitucionálnou dohodou o viacročnom finančnom rámci (VFR) (2013/C 373/01).

    ---documentbreak---

               EURÓPSKA KOMISIA
            V Bruseli4. 6. 2019
            COM(2019) 248 final
            PRÍLOHA
            k
            odporúčaniu na
            rozhodnutie Rady, ktorým sa Komisia poveruje začatím rokovaní v mene Európskej únie s cieľom uzavrieť Dohodu o partnerstve v odvetví udržateľného rybárstva a protokol k nej s Mauritánskou islamskou republikou
            {SWD(2019) 195 final} - {SWD(2019) 196 final}

               PRÍLOHA

               Smernice na rokovania

               –Cieľom rokovaní je uzavrieť dohodu o partnerstve v odvetví udržateľného rybárstva a protokol k nej medzi Európskou úniou a Mauritánskou islamskou republikou v súlade s nariadením (EÚ) č. 1380/2013 o spoločnej rybárskej politike a so závermi Rady z 19. marca 2012 týkajúcimi sa oznámenia Komisie z 13. júla 2011 o vonkajšom rozmere spoločnej rybárskej politiky.

               –Preto by sa v dohode o partnerstve v odvetví udržateľného rybárstva mal vymedziť všeobecný rámec, všeobecné zásady a ciele, ktoré budú tvoriť základ partnerstva s Mauritánskou islamskou republikou. Mala by obsahovať doložku o zrušení aktuálnej dohody v sektore rybárstva medzi Európskym spoločenstvom a Mauritánskou islamskou republikou
                  1
               .

               –S cieľom podporovať udržateľný a zodpovedný rybolov a zároveň poskytnúť vzájomné výhody pre EÚ a Mauritánsku islamskú republiku prostredníctvom tejto novej dohody a protokolu k nej musia byť ciele rokovaní Komisie založené:

               ·na zabezpečení prístupu k rybolovnej zóne Mauritánskej islamskej republiky a potrebných povolení pre plavidlá flotily EÚ na rybolov v danej zóne, čím sa okrem iného vytvorí sieť dohôd o partnerstve v odvetví udržateľného rybárstva dostupná pre prevádzkovateľov z EÚ v západnej Afrike,

               ·na zohľadnení najlepších dostupných vedeckých odporúčaní a príslušných plánov hospodárenia, ktoré prijali regionálne organizácie pre riadenie rybárstva, s cieľom zabezpečiť a zlepšiť environmentálnu udržateľnosť rybolovných činností a súčasne podporovať správu oceánov v celosvetovom meradle. Rybolovné činnosti by sa mali zameriavať výhradne na dostupné zdroje a zohľadňovať rybolovnú kapacitu miestnej flotily s osobitným dôrazom na vysoko migračnú povahu dotknutých populácií.

               ·na úsilí získať primeraný podiel na nadbytku týchto rybolovných zdrojov, ktorý bude v plnej miere zodpovedať záujmom flotily EÚ v prípadoch, keď majú o rybolovné zdroje záujem aj flotily iných krajín, ako aj na uplatňovaní tých istých technických podmienok na všetky flotily iných krajín,

               ·na zabezpečení toho, aby prístup k rybolovným oblastiam vychádzal z minulých a očakávaných budúcich činností flotily EÚ v danom regióne, a zohľadniť pri tom najaktuálnejšie dostupné vedecké posúdenia i záujmy najvzdialenejších regiónov EÚ,

               ·na dialógu v záujme posilnenia odvetvovej politiky s cieľom podporiť vykonávanie zodpovednej rybárskej politiky, ktorá zodpovedá cieľom krajiny v oblasti rozvoja, predovšetkým vzhľadom na riadenie odvetvia rybolovu, boj proti nezákonnému, nenahlásenému a neregulovanému rybolovu, kontrolu a monitorovanie rybolovných činností a dohľad nad nimi, ako aj poskytovanie vedeckých odporúčaní, a podporiť hospodársku činnosť, ktorá prispeje okrem iného k riešeniu príčin neregulárnych odchodov migrantov Mauritánie,

               ·na zabezpečení toho, aby protokol prispieval k podpore rastu a dôstojnej práci v oblasti námornej činnosti, pri zohľadnení relevantných dohovorov Medzinárodnej organizácie práce,

               ·na zahrnutí doložky o dôsledkoch porušovania ľudských práv a demokratických zásad.

               –V protokole by sa mali vymedziť najmä tieto aspekty:

               ·rybolovné možnosti (podľa kategórií), ktoré sa majú prideliť plavidlám Európskej únie,

               ·finančná kompenzácia a podmienky jej vyplácania a

               ·mechanizmus realizácie odvetvovej podpory.

               –Ak by rokovania o novej dohode o partnerstve v odvetví udržateľného rybárstva a protokolu k nej medzi Európskou úniou a Mauritánskou islamskou republikou trvali dlhšie, než sa očakáva, a s cieľom predísť dlhému obdobiu prerušenia rybolovných činností by Komisia mala mať možnosť dohodnúť sa s Mauritánskou islamskou republikou na predĺžení aktuálnej dohody a protokolu k nej na maximálne ročné obdobie pri súčasnom úsilí dosiahnuť novú dohodu o partnerstve v odvetví udržateľného rybárstva a protokol k nej v súlade s uvedenými cieľmi.

                     (1)

                        Ú. v. EÚ L 343, 8.12.2006, s. 4.


               EURÓPSKA KOMISIA
            V Bruseli5. 6. 2019
            COM(2019) 539 final
            Odporúčanie
            ROZHODNUTIE RADY,
            ktorým sa stanovuje, že Maďarsko neprijalo účinné opatrenia v reakcii na odporúčanie Rady zo 4. decembra 2018
            {SWD(2019) 534 final}

               Odporúčanie

               ROZHODNUTIE RADY,

               ktorým sa stanovuje, že Maďarsko neprijalo účinné opatrenia v reakcii na odporúčanie Rady zo 4. decembra 2018

               RADA EURÓPSKEJ ÚNIE,

               so zreteľom na Zmluvu o fungovaní Európskej únie,

               so zreteľom na nariadenie Rady (ES) č. 1466/97
                  1
               , a najmä na jeho článok 10 ods. 2 štvrtý pododsek,

               so zreteľom na odporúčanie Európskej komisie,

               keďže:

               (1)Rada 22. júna 2018 v súlade s článkom 121 ods. 4 Zmluvy o fungovaní Európskej únie („ZFEÚ“) rozhodla, že v Maďarsku bola zaznamenaná značná odchýlka od postupu úprav smerom k strednodobému rozpočtovému cieľu na úrovni -1,5 %. Vzhľadom na zaznamenanú odchýlku prijala Rada 22. júna 2018 odporúčanie
                  2
               , aby Maďarsko prijalo opatrenia nevyhnutné na zabezpečenie nominálnej miery rastu čistých primárnych verejných výdavkov
                  3
                v roku 2018 na úrovni najviac 2,8 %, čo zodpovedá ročnej štrukturálnej úprave vo výške 1,0 % HDP.

               (2)Rada 4. decembra 2018 dospela k záveru, že Maďarsko neprijalo v reakcii na odporúčanie Rady z 22. júna 2018 účinné opatrenia. Na základe toho Rada 4. decembra 2018 vydala revidované odporúčanie, aby Maďarsko prijalo opatrenia nevyhnutné na zabezpečenie nominálnej miery rastu čistých primárnych verejných výdavkov v roku 2019 na úrovni najviac 3,3 %, čo zodpovedá ročnej štrukturálnej úprave vo výške 1,0 % HDP
                  4
               . Zároveň Maďarsku odporučila, aby akékoľvek neočakávané zisky použilo na zníženie deficitu, zatiaľ čo opatreniami rozpočtovej konsolidácie by malo zabezpečiť trvalé zlepšenie štrukturálneho salda verejných financií rast podporujúcim spôsobom. Rada stanovila, aby jej Maďarsko do 15. apríla 2019 oznámilo, aké opatrenia v reakcii na odporúčanie prijalo.

               (3)Komisia vykonala 20. marca 2019 v Maďarsku misiu zvýšeného dohľadu na účely monitorovania na mieste podľa článku -11 ods. 2 nariadenia (ES) č. 1466/97. Po tom, ako Komisia zaslala svoje predbežné zistenia maďarským orgánom na pripomienkovanie, predložila 5. júna 2019 správu o svojich zisteniach Rade. Následne tieto zistenia zverejnila. Podľa uvedenej správy Komisie maďarské orgány nemajú v úmysle konať podľa odporúčania Rady z 4. decembra 2018. Maďarské orgány misii potvrdili, že ich cieľom na rok 2019 zostáva dosiahnuť celkový deficit na úrovni 1,8 % HDP, ako sa predpokladalo v rozpočte na rok 2019 prijatom v júli 2018, a to napriek tomu, že v roku 2018 dosiahlo priaznivejší makroekonomický vývoj a priaznivejšie fiškálne výsledky, ako sa očakávalo.

               (4)Maďarské orgány 15. apríla 2019 predložili správu o opatreniach prijatých v reakcii na odporúčanie Rady z 4. decembra 2018. V správe opäť potvrdili, že ich cieľom na rok 2019 je aj naďalej celkový deficit vo výške 1,8 % HDP, čo v porovnaní s výsledkami za rok 2018 predstavuje pokles o 0,4 percentuálneho bodu HDP. Správa neobsahuje žiaden plán dodržať fiškálnu úpravu, ako ju odporučila Rada. Okrem toho sa v správe prevažne nepodarilo kvantifikovať široké spektrum hospodárskych vymenovaných programov, ktoré majú fiškálny dosah; správa zároveň neobsahuje žiadne rozpočtové prognózy na rok 2019. Preto správa nie je v súlade s informačnou požiadavkou Rady. Zlepšenie základného štrukturálneho deficitu je výrazne nižšie ako požiadavka stanovená v odporúčaní Rady.

               (5)Z prognózy Komisie z jari 2019 zo 7. mája 2019 vyplýva, že rast čistých primárnych verejných výdavkov má v roku 2019 dosiahnuť úroveň 6,5 %, čo výrazne prekračuje odporúčanú mieru 3,3 %. Štrukturálne saldo sa má v porovnaní s rokom 2018 zlepšiť o 0,4 % HDP, čiže úprava bude nižšia ako odporúčané 1,0 % HDP. Oba ukazovatele preto poukazujú na odchýlku od odporúčanej úpravy. Rozdiel oproti referenčnej hodnote výdavkov je na úrovni 1,2 % HDP. Rozdiel v štrukturálnom salde je o niečo menší a dosahuje 0,6 % HDP. Štrkturálne saldo negatívne ovplyvňujú niektoré výpadky príjmov. Na výklad referenčnej hodnoty pre výdavky veľmi nepriaznivo vplýval vo výpočte použitý potenciálny strednodobý rast HDP, ktorý vychádzal s veľmi nízkeho pokrízového potenciálneho rastu HDP. Okrem toho sa zdá, že do deflátora HDP, z ktorého vychádza referenčná hodnota pre výdavky, neboli započítané tlaky zvýšenia nákladov na verejné výdavky. Po úpravách o tieto faktory sa zdá, že referenčná hodnota pre výdavky primerane odzrkadľuje fiškálne úsilie, ale stále poukazuje na odchýlku od odporúčanej úpravy.

               (6)Od prognózy Komisie z jari 2018, z ktorej vychádzalo odporúčanie Rady zo 4. decembra 2018, oznámili maďarské orgány nové expanzívne opatrenia na strane výdavkov. Navyše potom, ako v roku 2018 narástli mzdy vo verejnom sektore rýchlejšie, ako sa očakávalo, bolo od jesene 2018 v niektorých kategóriách ohlásené nové zvýšenie miezd. Napokon nákladová prognóza na rok 2019 sa ďalej zvýšila aj vzhľadom na to, že vláda si výslovne zaumienila do konca roka minúť všetky vyššie rezervy v rozpočte. Preto sa predpokladá, že odchýlka od referenčnej hodnoty pre výdavky bude podstatne väčšia ako tá, ktorá je uvedená v posúdení z jesene 2018.

               (7)To vedie k záveru, že reakcia Maďarska na odporúčanie Rady zo 4. decembra 2018 nebola dostatočná. Fiškálne úsilie nedokáže zabezpečiť, aby nominálna miera rastu čistých primárnych verejných výdavkov v roku 2019 nepresiahla úroveň 3,3 %, čo by zodpovedalo ročnej štrukturálnej úprave vo výške 1,0 % HDP,

               PRIJALA TOTO ROZHODNUTIE:

               Článok 1

               Maďarsko neprijalo v reakcii na odporúčanie Rady zo 4. decembra 2018 účinné opatrenia.

               Článok 2

               Toto rozhodnutie je určené Maďarsku.

               V Bruseli

                     Za Radu

                     predseda

                     (1)

                        Ú. v. ES L 209, 2.8.1997, s. 1.

                     (2)

                        Ú. v. EÚ C 223, 27.6.2018, s. 1.

                     (3)

                        Čisté primárne verejné výdavky pozostávajú z celkových verejných výdavkov bez úrokových výdavkov, výdavkov na programy Únie plne hradených z fondov Únie a nediskrečných zmien vo výdavkoch na dávky v nezamestnanosti. Štátom financovaná tvorba hrubého fixného kapitálu sa rovnomerne rozloží na obdobie štyroch rokov. Zohľadňujú sa diskrečné opatrenia na strane príjmov alebo zvyšovanie príjmov stanovené zákonom. Jednorazové opatrenia tak na strane prímov, ako aj na strane výdavkov sa očisťujú.

                     (4)

                        Ú. v. EÚ C 460, 21.12.2018, s. 4.


               EURÓPSKA KOMISIA
            V Bruseli20. 11. 2019
            COM(2019) 921 final
            Odporúčanie
            ROZHODNUTIE RADY,
            ktorým sa stanovuje, že Maďarsko neprijalo účinné opatrenia v reakcii na odporúčanie Rady zo 14. júna 2019
            {SWD(2019) 941 final}

               Odporúčanie

               ROZHODNUTIE RADY,

               ktorým sa stanovuje, že Maďarsko neprijalo účinné opatrenia v reakcii na odporúčanie Rady zo 14. júna 2019

               RADA EURÓPSKEJ ÚNIE,

               so zreteľom na Zmluvu o fungovaní Európskej únie,

               so zreteľom na nariadenie Rady (ES) č. 1466/97 o posilnení dohľadu nad stavmi rozpočtov a o dohľade nad hospodárskymi politikami a ich koordinácii
                  1
               , a najmä na jeho článok 10 ods. 2 štvrtý pododsek,

               so zreteľom na odporúčanie Európskej komisie,

               keďže:

               (1)Rada v súlade s článkom 121 ods. 4 zmluvy dospela v júni 2018 k záveru, že v roku 2017 došlo v Maďarsku k značnej odchýlke od strednodobého rozpočtového cieľa. Vzhľadom na zistenú značnú odchýlku Rada 22. júna 2018 vydala odporúčanie
                  2
               , v ktorom odporučila Maďarsku, aby prijalo politické opatrenia potrebné na riešenie tejto odchýlky. Rada následne dospela k záveru, že Maďarsko neprijalo v reakcii na uvedené odporúčanie účinné opatrenia, a 4. decembra 2018 vydala revidované odporúčanie
                  3
               . Potom dospela k záveru, že Maďarsko neprijalo účinné opatrenie ani v reakcii na toto ďalšie odporúčanie.

               (2)Rada 14. júna 2019 dospela k záveru, že v roku 2018 došlo v Maďarsku opäť k značnej odchýlke od postupu úprav smerom k dosiahnutiu strednodobého rozpočtového cieľa, a vydala odporúčanie pre Maďarsko, aby prijalo opatrenia potrebné na zabezpečenie toho, že nominálna miera rastu čistých primárnych verejných výdavkov
                  4
                neprekročí 3,3 % v roku 2019 a 4,7 % v roku 2020, čo zodpovedá ročnej štrukturálnej úprave vo výške 1,0 % hrubého domáceho produktu (HDP) v roku 2019 a 0,75 % HDP v roku 2020
                  5
               . Odporúčané úsilie na rok 2020 sa považovalo za primerané, pokiaľ sa dodrží úprava požadovaná v roku 2019. Rada zároveň Maďarsku odporučila, aby na zníženie deficitu použilo všetky neočakávané zisky, zatiaľ čo opatrenia na rozpočtovú konsolidáciu by mali zabezpečiť trvalé zlepšenie štrukturálneho salda verejných financií spôsobom, ktorý podporuje rast. Na podanie správy o opatreniach prijatých v reakcii na uvedené odporúčanie stanovila Rada Maďarsku lehotu 15. októbra 2019.

               (3)Komisia vykonala 26. septembra 2019 v Maďarsku misiu zvýšeného dohľadu na účely monitorovania na mieste podľa článku -11 ods. 2 nariadenia (ES) č. 1466/97. Po tom, ako Komisia zaslala svoje predbežné zistenia maďarským orgánom na pripomienkovanie, predložila Rade 20. novembra 2019 správu o svojich zisteniach. Uvedené zistenia sa zverejnili. V správe Komisie sa dospelo k záveru, že maďarské orgány majú v úmysle udržať celkový cieľový deficit na rok 2019 na úrovni 1,8 % HDP, ako sa stanovil v konvergenčnom programe na rok 2019. Avšak, pokiaľ ide o rok 2020, maďarské orgány upravili cieľový deficit na úroveň 1 % HDP, takže tento cieľ je ešte ambicióznejší než cieľ na úrovni 1,5 % HDP, ktorý je uvedený v konvergenčnom programe na rok 2019. Maďarské orgány sa teda plánujú riadiť odporúčaním zo 14. júna 2019 len v súvislosti s rokom 2020.

               (4)Maďarské orgány 15. októbra 2019 predložili správu o opatreniach prijatých v reakcii na odporúčanie Rady zo 14. júna 2019
                  6
               . Napriek tomu, že bol doterajší makroekonomický a fiškálny vývoj v roku 2019 priaznivejší, maďarské orgány vo svojej správe trvajú na cieľovom deficite verejných financií stanovenom v konvergenčnom programe na rok 2019, t. j. 1,8 % HDP v roku 2019. Maďarské orgány potvrdzujú na rok 2020 celkový cieľový deficit na úrovni 1,0 % HDP, ktorý je v súlade s rozpočtom na rok 2020 a o 0,5 % HDP lepší ako cieľ zahrnutý do konvergenčného programu na rok 2019. V správe sa pripomína vysoká rezerva (1 % HDP) zahrnutá do cieľového deficitu na rok 2020, ktorá má slúžiť na zvládnutie vonkajších rizík a ktorá by sa mohla použiť len v prípade, že možno očakávať dosiahnutie cieľového deficitu. V správe sa uvádza zoznam opatrení zvyšujúcich deficit, ktoré sú súčasťou „Akčného plánu na ochranu hospodárstva“, ktorý 30. mája 2019 prijala vláda, a ktorých cieľom je udržať v nadchádzajúcich rokoch o 2 percentuálne body vyšší rast, ako je priemer EÚ. Pokiaľ ide o široké spektrum hospodárskych programov vymenovaných v správe, väčšinou neboli kvantifikované. Správa neobsahuje ani žiadne rozpočtové prognózy na roky 2019 a 2020. Z uvedených dôvodov správa nie je v súlade s požiadavkami na podávanie správ odporúčanými Radou.

               (5)Rast čistých primárnych verejných výdavkov má na základe prognózy Komisie z jesene 2019 dosiahnuť v roku 2019 úroveň 6,8 %, čo je výrazne nad odporúčanou hodnotou 3,3 % (odchýlka o 1,3 % HDP). Štrukturálne saldo sa má zlepšiť o 0,5 % HDP v porovnaní s odporúčaným zlepšením o 1,0 % HDP (odchýlka o 0,5 % HDP). Obe hodnoty preto poukazujú na odchýlku od odporúčanej úpravy. Na výklad referenčnej hodnoty pre výdavky nepriaznivo vplýva to, že sa v porovnaní s aktuálnymi odhadmi použil nižší deflátor HDP, z ktorého tento ukazovateľ vychádza. Na výklad referenčnej hodnoty pre výdavky malo nepriaznivý okrajový vplyv aj vyrovnávanie štátom financovaných investícií. Na štrukturálne saldo zas pozitívne vplýva vyšší odhadovaný potenciálny rast, z ktorého tento ukazovateľ vychádza, pričom naň však negatívne vplývajú výpadky príjmov. Po zohľadnení uvedených faktorov celkové hodnotenie potvrdzuje odchýlku od odporúčanej úpravy v roku 2019.

               (6)Na základe prognózy Komisie z jesene 2019 sa predpokladá, že rast čistých primárnych verejných výdavkov dosiahne v roku 2020 úroveň 7,5 %, čo je výrazne nad odporúčanou úrovňou 4,7 % (odchýlka o 1,0 % HDP). Štrukturálne saldo sa má zlepšiť o 1,2 % HDP, čo zodpovedá 0,4 percentuálneho bodu nad hodnotou 0,75 % HDP, ktorú odporučila Rada. Referenčná hodnota pre výdavky preto poukazuje na riziko odchýlky od požadovanej úpravy, zatiaľ čo štrukturálne saldo poukazuje na dosiahnutie súladu, pričom rozdiel medzi nimi je pomerne veľký. Verejné investície v posledných rokoch neustále rastú a v roku 2019 dosiahli úroveň 6,4 % HDP, čo je zďaleka najvyšší podiel v EÚ. V tejto súvislosti sa plánované zníženie v roku 2020 považuje za dlhodobú normalizáciu miery verejných investícií. Zatiaľ čo zníženie investícií sa v plnej miere odráža v zmene štrukturálneho salda, vyrovnaný profil investícií v referenčnej hodnote pre výdavky sa prejavuje príliš negatívnym ukazovateľom fiškálneho úsilia vyjadreného referenčnou hodnotou pre výdavky. Na referenčnú hodnotu pre výdavky má negatívny vplyv aj to, že sa v porovnaní s aktuálnymi odhadmi použil nižší deflátora HDP. Pokiaľ sa zohľadnia tieto faktory, referenčná hodnota pre výdavky by mohla poukazovať na dosiahnutie súladu s požiadavkou. Zároveň je štrukturálne saldo pozitívne ovplyvnené vyšším bodovým odhadom potenciálneho rastu HDP, z ktorého vychádza jeho výpočet, v porovnaní so strednodobým priemerom, z ktorého vychádza referenčná hodnota pre výdavky. Vzhľadom na tieto úvahy sa v celkovom hodnotení dospelo k záveru, že Maďarsko by v roku 2020 dosiahlo odporúčanú úpravu.

               (7)Uvedené zistenia vedú k záveru, že reakcia Maďarska na odporúčanie Rady zo 14. júna 2019 bola nedostatočná. Fiškálne úsilie nedokáže zabezpečiť, aby nominálna miera rastu čistých primárnych verejných výdavkov v roku 2019 neprekročila úroveň 3,3 %, čo zodpovedá ročnej štrukturálnej úprave na úrovni 1,0 % HDP, zatiaľ čo plánované fiškálne úsilie v roku 2020 je celkovo v súlade s odporúčanou úpravou,

               PRIJALA TOTO ROZHODNUTIE:

               Článok 1

               Maďarsko neprijalo v reakcii na odporúčanie Rady zo 14. júna 2019 účinné opatrenia.

               Článok 2

               Toto rozhodnutie je určené Maďarsku.

               V Bruseli

                     Za Radu

                     predseda

                     (1)

                        Ú. v. ES L 209, 2.8.1997, s. 1.

                     (2)

                        Ú. v. EÚ C 223, 27.6.2018, s. 1.

                     (3)

                        Ú. v. EÚ C 460, 21.12.2018, s. 4.

                     (4)

                        Čisté primárne verejné výdavky pozostávajú z celkových verejných výdavkov bez úrokových výdavkov, výdavkov na programy Únie plne hradených z fondov Únie a nediskrečných zmien vo výdavkoch na dávky v nezamestnanosti. Tvorba hrubého fixného kapitálu financovaná z vnútroštátnych zdrojov je rozložená na obdobie štyroch rokov. Diskrečné príjmové opatrenia alebo zvýšenia príjmov vyplývajúce z právnych predpisov sú zohľadnené. Jednorazové opatrenia na strane príjmov aj výdavkov sú vzájomne započítané.

                     (5)

                        Ú. v. EÚ C 210, 21.6.2019, s. 4.

                     (6)

                        https://ec.europa.eu/info/files/hungary-report-council-recommendations-under-significant-deviation-procedure_en